title: Hajuvesi

text: Gurmandi-tuoksu on uusi tuoksuperhe. Sen tuoksut ovat esimerkiksi karamellia, suklaata, maitoa, hattaraa, kahvia, konjakkia, toffeeta, mantelia tai purukumia, ja yleensä ne ovat vaniljapohjaisia. NIissä käytetään myös mausteita ja pihkaa. Gurmandi-tuoksut ovat luonteeltaan lämpimiä.


title: Hajuvesi

text: Nykyaikaisia tuoksuperheitä ovat lisäksi akvaattinen ja vihreä.


title: Hajuvesi

text: Kaupallisten hajuvesien tarkat kaavat ovat salaisia. Hajuvesiin perehtyneet voivat kuitenkin tulla erittäin taitaviksi tunnistamaan hajuveden alkuperäisiä aineosia. Käytännöllisin tapa kuvailla hajuvettä on määritellä se tuoksun sävyn tekijöiden mukaan tai mihin tuoksuperheeseen se kuuluu, ja millainen hajuveden kokonaisvaikutelma on lähtien ensimmäisestä tuoksukokemuksesta viimeiseen aistittavaan aavistukseen.


title: Hajuvesi

text: Hajusteita on käytetty uhrimenoissa jo tuhansia vuosia sitten. Muinaisten egyptiläisten hajuvesi "kyfi" koostui hunajasta, väriherneistä, sahramista, mirhasta, kaardemummasta ja ruusuista. Nykyisenkaltaisia hajuvesiä pystyttiin valmistamaan arabien keksittyä tislauksen 800–900-luvuilla. Varsinainen parfyymiteollisuus sai alkunsa Ranskassa noin vuonna 1190. Tislausmenetelmät olivat 1500-lukuun mennessä kehittyneet niin, että niitä voitiin käyttää yleisesti hajuvesiteollisuudessa.


title: Hajuvesi

text: Vuonna 1714 italialainen Giovanni Maria Farina kehitti kölninveden. Vuonna 1792 kölniläinen Wilhelm Mülhens kehitti sitrushedelmistä, rosmariinista ja laventelista salaisella reseptillään edelleenkin suositun miesten tuoksun "Eau de Cologne 4711:n".


title: Hajuvesi

text: 1800-luvulla tuoksuaineita opittiin analysoimaan kemiallisesti ja synteettisiä tuoksuja alettiin kehittää: kaneliöljystä eristettiin kanelialdehydi 1830-luvulla, salisyylihaposta kumariini vuonna 1868 ja sen jälkeen heliotropiini (1869) ja vanilliini (1876). Kumariinia käytettiin hajuvedessä ensimmäisen kerran vuonna 1882 ("Fougère Royal") ja vanilliinia 1889 ("Jicky"). Myös savun ja nahan tuoksuiset kinoliiniyhdisteet luotiin 1800-luvun lopulla samoin kuin iononi-yhdisteet, joita käytetään itämaisissa tuoksuissa.


title: Hajuvesi

text: Vuonna 1925 julkistettiin kuuluisa "Chanel No. 5", jossa käytettiin vuonna 1903 kehitettyjä rasva-aldehydejä. 1920-luvulla syntetisoitiin myös eläintuoksut myski ja sivettoni. Sen jälkeen on kehitetty useita erilaisia luonnollisia ja täysin uudenlaisia tuoksuja, joita monet tunnetuimmista hajuvesistä käyttävät.


title: Hajuvesi

text: Nykyisin uudet hajuvedet kuuluvat usein muotitalojen brändeihin, ja niitä markkinoivat entistä useammin tunnetut julkisuuden henkilöt.


title: Hajuvesi

text: Hajuvesi voi säilyä useita vuosia, jos sen pitää valolta suojattuna. Hajuvettä tulisi säilyttää pullossa, jossa se ei joudu suoraan kosketuksiin ilman kanssa, kuten suihkepulloissa, joissa sitä yleensä myydäänkin. Avatussa ja vajaassa pullossa hajuvesi voi alkaa huonontua jo alle vuodessa. Hajuvesi säilyy parhaiten 3–7 asteen lämpötilassa.


title: Kerstin Ekman

text: Kerstin Lillemor Ekman (o.s. Hjorth, s. 27. elokuuta 1933 Risinge, Finspång) on ruotsalainen kirjailija.


title: Kerstin Ekman

text: Ekman opiskeli Uppsalan yliopistossa kirjallisuushistoriaa, pohjoismaisia kieliä ja saksaa ja valmistui 1957. Hän aloitti dekkarikirjailijana, ja esikoisromaani ilmestyi 1959. Myöhemmin hän siirtyi yhteiskunnallisiin ja psykologisiin teemoihin. Ekman on kirjoittanut myös elokuva- ja oopperakäsikirjoituksia.


title: Kerstin Ekman

text: Ekman valittiin Ruotsin akatemiaan kolmantena naisena 1978, mutta hän lopetti toimimisen akatemiassa 1989, koska se ei hänen mielestään tukenut tarpeeksi fatwa-kuolemantuomion saanutta Salman Rushdieta Nobelin kirjallisuuspalkinnon myöntäjän arvovallallaan. Ekman on kuitenkin akatemian sääntöjen mukaan nimellisjäsen lopun elämäänsä.


title: Kerstin Ekman

text: Dekkarimuotoinen teos "Tapahtui veden äärellä" (1993) sai Pohjoismaiden neuvoston kirjallisuuspalkinnon. Ekman on saanut ruotsalaisen August-palkinnon vuosina 1993 ja 2003.


title: Laukaan linja-autoturma

text: Laukaan linja-autoturmassa hollantilaisia turisteja kuljettanut linja-auto törmäsi henkilöautoja ohittaessaan vastaantulevaan kuorma-autoon 5. heinäkuuta 1974. Laukaan törmäys aiheutti 12 ihmisen kuoleman ja 18 loukkaantumisen.


title: Laukaan linja-autoturma

text: Rotterdamilaisen Broere Reizen -yhtiön linja-auto oli lähtenyt kuusi päivää aiemmin kiertomatkalle. Kuljettajan ja matkanjohtajan lisäksi matkalle osallistui 26 hollantilaista ja kaksi belgialaista turistia. Lähinnä eläkeläisistä koostunut joukko matkasi Kielin, Kööpenhaminan ja Tukholman kautta Turkuun. Onnettomuuspäivänä ryhmä lähti Helsingistä Jyväskylän kautta Vaasaan, jossa oli tarkoitus yöpyä ennen lauttamatkaa Pohjanlahden yli Ruotsiin Uumajaan.


title: Laukaan linja-autoturma

text: Turistibussi ajoi nelostietä Laukaan kunnan Vehniän kylässä lähtiessään loivassa kaarteessa ohittamaan kahta edellään ajanutta henkilöautoa. Tiellä oli 100 km/h:n nopeusrajoitus, mutta linja- ja kuorma-autoille oli säädetty alempi 80 km/h:n nopeusrajoitus.


title: Laukaan linja-autoturma

text: Bussin ohituskaistaa pitkin oli tulossa vastaan lievestuoreelaisen Jyväs-Kiidon 16-metrinen yhdistelmäajoneuvo. Auto oli palaamassa tyhjänä Pihtiputaalta Jyväskylään. Kuljettaja näki kaistallaan vastaantulevan keltavalkoisen bussin ja teki hätäjarrutuksen. Myös bussin kuljettaja huomasi vastaantulijan ja yritti palata omalle kaistalleen. Jonossa ajanut Fiat joutui jarruttamaan rajusti ja liukui ulos tieltä, mikä koitui autossa olleiden pelastukseksi heidän näin välttäessään törmäyksen.


title: Laukaan linja-autoturma

text: Perävaunun yhden akselin oikean puolen jarrut eivät toimineet, mikä käänsi perävaunun rajussa jarrutuksessa poikittain. Bussin törmätessä perävaunuun bussin kylki repeytyi auki ja monet matkustajista silpoutuivat. Törmäyksen jälkeen bussi sinkoutui tien oikealle puolelle, kierähti kaksi kertaa ympäri ja putosi kuusi metriä syvän rotkon pohjalle pyörilleen pahoin romuttuneena. Vain bussin takaikkunat säilyivät ehjinä.


title: Laukaan linja-autoturma

text: Vastaan tulleen yhdistelmäajoneuvon vetoauto selviytyi niin vähin vaurioin, että se voitiin jälkeenpäin viedä ajamalla pois paikalta. Perävaunu sen sijaan menetti toisen sivunsa, ja takapyörien teli irtosi. Kuljettaja ja apumies eivät loukkaantuneet, mutta he järkyttyivät.


title: Laukaan linja-autoturma

text: Lähitalon isäntä kuuli onnettomuuden aiheuttamat äänet ja soitti Jyväskylän lentoasemalle, josta annettiin suurhälytys. Ensimmäinen ambulanssi saapui vain muutama minuutti onnettomuuden jälkeen lentoasemalta, jonka palokunta osallistui myös pelastustoimiin. Onnettomuuspaikalle, 20 kilometriä Jyväskylästä pohjoiseen riensivät kaikki Jyväskylän ja lähikuntien ambulanssit. Luonetjärveltä paikalle lähti kaksi lääkäriä ja Keski-Suomen keskussairaalasta yksi. Sanomalehti "Keskisuomalainen" (6.7.) puolestaan mainitsee, että onnettomuuspaikalle osui kolme lääkäriä tielläliikkujien joukosta. Ambulansseja hälytettiin Tikkakoskelta, Vaajakoskelta, Laukaasta, Jyväskylästä (4 kpl), Äänekoskelta, Suolahdesta ja Toivakasta sekä Luonetjärven varuskunnasta (2 kpl).


title: Laukaan linja-autoturma

text: Onnettomuudessa kuoli bussin kuljettaja ja yhdeksän matkustajaa. Kolme matkustajista putosi liikkuvasta autosta ja jäi pyörivän auton alle. Lisäksi neljä loukkaantui vaikeasti ja 16 lievemmin. Viimeiset potilaat tuotiin sairaalaan noin tunti ja 15 minuuttia onnettomuudesta eli noin kello 15.15. Kaikki bussissa olleet vietiin varmuuden vuoksi sairaalaan ennen hotelliin siirtämistä, ja loukkaantuneistakin viisi pääsi ensiavun jälkeen illalla hotelliin. Kaksi vaikeasti loukkaantunutta kuoli myöhemmin, joten surmansa saaneiden lukumääräksi tuli 12.


title: Laukaan linja-autoturma

text: Onnettomuuden alkusyynä oli 100 kilometrin tuntinopeutta ajaneen turistibussin sopimattomalla kohdalla tekemä ohitus, mutta törmäyksen tuhoisuuteen vaikutti myös perävaunun poikittainmeno.


title: Luciano Bottaro

text: Luciano Bottaro (16. marraskuuta 1931 – 25. marraskuuta 2006) oli italialainen sarjakuvapiirtäjä ja käsikirjoittaja. Bottaro aloitti sarjakuvapiirtäjänä 1949 ja piirsi ensimmäisen Disney-sarjakuvansa 1952. Bottaroa pidetään eräänä Italian tärkeimmistä humoristisista sarjakuvapiirtäjistä.


title: Luciano Bottaro

text: Bottaron piirrostyyli on hyvin selkeä ja hieman surrealistinen. Hänen käsikirjoituksilleen on tyypillistä absurdi huumori. Bottaro käytti usein Hekla Velhon hahmoa ja piirsi paljon tarinoita, joissa ankat seikkailevat keskiajalla.


title: Väinö Koskela

text: Väinö Koskela (31. maaliskuuta 1921 Virolahti – 10. syyskuuta 2016 Virolahti) oli suomalainen kestävyysjuoksija.


title: Väinö Koskela

text: Koskela voitti EM-pronssia 10 000 metrin juoksussa Brysselissä 1950 ajalla 30.30,8. Hän tosin oli valmistautunut 5 000 metrin juoksuun, ja oli yhä vuonna 2013 katkera siitä, että hänet komennettiin kympille, sillä hän uskoi, että vitosella olisi tullut hopeaa. Olympialaisissa hän oli 10 000 metrillä Helsingissä 1952 kuudestoista ja 5 000 metrin juoksussa Lontoossa 1948 seitsemäs. Helsingin olympialaisissa 1952 hän karsiutui 5 000 metrillä alkuerissä. Kauden maailmantilastossa Koskela oli parhaimmillaan 5 000 metrillä toisena vuonna 1949 ja 10 000 metrillä viides samana vuonna.


title: Väinö Koskela

text: Suomen mestaruuden Koskela voitti 5 000 metrillä 1948 ja 1949. Maastojuoksun lyhyen matkan (6 km) mestaruuden hän voitti 1948.


title: Väinö Koskela

text: Seuratasolla Koskela edusti Virolahden Sampoa.


title: Erkka Westerlund

text: Erkka Westerlund (s. 30. maaliskuuta 1957 Pernaja) on suomalainen jääkiekkovalmentaja. Hän toimii KHL-joukkue Salavat Julajev Ufan päävalmentajana kaudella 2017–2018.


title: Erkka Westerlund

text: Westerlund aloitti valmennusuransa I-divisioonassa pelanneen JyP HT:n päävalmentajana. Westerlundin ensimmäinen merkittävä valmennussaavutus oli JyP HT:n nousu SM-liigaan keväällä 1985. SM-liigassa Westerlund jatkoi JyP HT:n päävalmentajana kolme kautta, minä aikana seura ei päässyt kertaakaan pudotuspeleihin. Westerlund valmensi SM-liigassa pelannutta Rauman Lukkoa kaudet 1989–1991, joina kumpanakaan joukkue ei päässyt pudotuspeleihin, minkä lisäksi se säilytti jälkimmäisellä kaudella liigapaikkansa vasta karsintojen jälkeen.


title: Erkka Westerlund

text: Seuraavan kerran Westerlund toimi seurajoukkueen valmentajana vasta kaudella 1997–1998, jolloin hän valmensi Raimo Summasen kanssa Helsingin IFK:n Suomenmestariksi. Seuraavalla kaudella voitetun hopean jälkeen Westerlund ja Summanen siirtyivät valmentamaan HIFK:n naapuriseuraa Jokereita. Westerlund valmensi Jokereita kaudet 1999–2001, joista ensimmäisellä joukkue ylsi finaaliin ja saavutti SM-hopeaa.


title: Erkka Westerlund

text: Westerlundin viimeisin esiintyminen SM-liigajoukkueen päävalmentajana tapahtui kausilla 2010–2012, kun hän valmensi jälleen Jokereita. Hän siirtyi Jokerien päävalmentajaksi marraskuussa 2010 Hannu Jortikan saatua potkut valmennustehtävistä. Hän voitti keväällä 2012 Jokereiden kanssa SM-pronssia. Ja sen jälkeen jätti joukkueen.


title: Erkka Westerlund

text: Kausiksi 2014–2016 Westerlund palasi valmentamaan Jokereita KHL-aikakaudella.


title: Erkka Westerlund

text: Kaudeksi 2017–2018 Westerlund siirtyy KHL-joukkue Salavat Julajev Ufan peräsimeen.


title: Erkka Westerlund

text: Erkka Westerlund on toiminut Suomen nuorten jääkiekkomaajoukkueen päävalmentajana kahteen otteeseen kausina 1988–1989 ja 2001–2003. Jälkimmäisen pestin molemmista MM-kisoista Suomi voitti pronssia. Lisäksi Westerlund toimi Suomen alle 18-vuotiaiden jääkiekkomaajoukkueen päävalmentajana kaudella 1996–1997, jolloin Suomi voitti EM-kultaa.


title: Erkka Westerlund

text: Miesten maajoukkueen päävalmentajana Westerlund toimi ensimmäisen kerran marraskuusta 2004 vuoden 2007 jääkiekon maailmanmestaruuskilpailuihin asti. Vuoden mittaisen pestinsä hän aloitti kesäkuun alussa 2013 ja lopetti 2014 keväällä.


title: Erkka Westerlund

text: Westerlund siirtyi elokuussa 2006 Vierumäellä toimivan Suomen urheiluopiston rehtoriksi ja alkoi marraskuussa 2006 hoitaa myös toimitusjohtajan tehtäviä. Hän aloitti vuonna 2007 myös Suomen Jääkiekkoliiton valmennusvaliokunnan puheenjohtajana. Westerlund toimi myös Olympiakomitean asettaman, vuonna 2010 aloittaneen Huippu-urheilun muutostyöryhmän jäsenenä. Hän on myös mukana perheyrityksessä joka tekee mm. hyvinvointianalyysejä. Westerlund jätti urheiluopiston rehtorin tehtävät vuonna 2014 aloittaessaan Jokereiden päävalmentajana.


title: Erkka Westerlund

text: Westerlund valmistui liikunnanohjaajaksi Suomen Urheiluopistosta vuonna 1980 ja liikuntatieteiden maisteriksi Jyväskylän yliopistosta vuonna 1986. Hänen liikuntabiologian alaan kuuluva pro gradu -tutkielmansa nimeltä "Erityyppisten harjoitusjaksojen vaikutukset jääkiekkoilijoiden kestävyysominaisuuksiin" valmistui vuonna 1985.


title: Erkka Westerlund

text: Westerlund on työskennellyt myös Jääkiekkoliiton kehityspäällikkönä vuosina 1991–1997 ja kehityskeskuksen johtajana vuosina 2002–2005.


title: Erkka Westerlund

text: Westerlund on naimisissa ja hänellä on kolme lasta, pojat Niklas (s. 1990) ja Tomas (s. 1992) sekä tytär Daniela (s. 1998).


title: EuroMayDay

text: EuroMayDay on vappuna järjestettävä prekariaatin kansainvälinen toimintapäivä, joka tuo esille toimeentuloa ja sosiaalisten oikeuksien laajentamista koskevia yhteiskunnallisia vaatimuksia. Toimintapäivään on osallistuttu viime vuosina useissa Euroopan kaupungeissa järjestämällä värikkäitä katuparaateja.


title: EuroMayDay

text: Toimintapäivä käynnistettiin vuonna 2001 Milanossa, Italiassa. Sieltä EuroMayDay levisi ensin Barcelonaan 2004 ja myöhemmin noin viiteentoista eurooppalaiseen kaupunkiin 2005. Järjestäjien arvioiden mukaan toimintapäivän osallistujamäärät ovat kasvaneet huomattavasti: vuonna 2001 Milanossa osallistujia oli noin 5 000, 2003 noin 50 000. Vuonna 2004 Milanossa ja Barcelonassa järjestetty EuroMayday kokosi noin 100 000 ihmistä ja vuoden 2005 Euroopan-laajuinen mobilisaatio toi kaduille jopa 200 000 ihmistä.


title: EuroMayDay

text: EuroMayDayn taustalla on ollut erilaisten yhteiskunnallisten toimijoiden muodostama verkosto, johon on kuulunut perustason ammattiliittoja, opiskelijaryhmiä, siirtolaisten yhdistyksiä, hakkereita, autonomisia sosiaalikeskuksia ja monia muita tahoja.


title: EuroMayDay

text: EuroMayDay on vaatinut loppua yleistetyn epävarmuuden tuottamiselle, joka kohdistuu ennen kaikkea epäsäännöllisissä työsuhteissa työskenteleviin, nuoriin, naisiin sekä siirtolaisiin.


title: EuroMayDay

text: Vappuna 2005 Suomessa pidettiin ensimmäiset eurooppalaisen esikuvan mukaiset prekariaatin EuroMayDay-tapahtumat Helsingissä ja Jyväskylässä. Tapahtumaa oli järjestämässä työn epävarmistumista vastustava Prekariaatti.org-verkosto. Vappuaattona Helsingissä järjestetyssä EuroMayDay-mielenosoituskulkueessa osallistujia tunkeutui alkoholi- ja vaateliikkeisiin varastaen niistä tavaraa tarkoituksenaan kertomansa mukaan kritisoida yksityistä omistamista. Tämä herätti laajaa arvostelua muun muassa netin keskustelupalstoilla ja yleisönosastoissa. Julkisessa keskustelussa monien mielestä pätkätyöläisten ja muidenkin työläisten edunvalvontaa vaikeuttaa, jos varastelijat tahraavat tilapäistön asian maineen. Prekariaatti.org-verkoston nettisivustolla tapahtumaa kuitenkin pidettiin onnistuneena.


title: EuroMayDay

text: Vappuaattona 2006 Helsingissä järjestetyssä EuroMayDay-mielenosoituskulkueessa oli järjestäjien mukaan noin 1 500 osanottajaa. Kulkue sujui aluksi rauhallisesti, mutta sen edetessä jotkut tapahtumaan osallistuneet nuoret heittelivät mielenosoituksessa pulloja ja rikkoivat kauppojen ikkunoita. Jotkut osallistujat myös maalasivat tageja rakennusten seiniin.


title: EuroMayDay

text: Myöhemmin samana iltana osa kulkueen ihmisistä siirtyi , jossa rakennuksen edustalle jätetystä rojusta koottiin kokko. Palokunta saapui paikalle ennen puoltayötä, jolloin osa paikalla olleista nuorista yritti estää tulen sammuttamista. Tällöin mellakkapoliisi puuttui asiaan ja mielenosoittajien ja poliisin välille syntyi kahakka (mellakka). Palomiehet avustivat poliisia suuntaamalla paloletkujen suihkun kohti mielenosoittajia. Lehtitietojen mukaan useita poliiseja vahingoittui heitä kohti heitetyistä kivistä ja pulloista lievästi, mutta kukaan ei tarvinnut sairaalahoitoa. 17 nuorta otettiin kiinni. Poliisin mukaan heitä oli syytä epäillä virkamiehen väkivaltaisesta vastustamisesta ja törkeän tuhotyön yrityksestä henkilöstä riippuen. Rähinöihin yllyttänyt varsinainen ydinjoukko pääsi kuitenkin poliisilta sen oman ilmoituksen mukaan karkuun. Poliisi ja palokunta saapuivat paikalle uudelleen aamuyöstä, jolloin myös voimakkaasti päihtyneet juhlijat heittivät liekkeihin 11-kiloisen nestekaasupullon. Palokunta sammutti kokon ja teki kaasupullon vaarattomaksi. Maanantaina 1. toukokuuta 2006 makasiinien alueelta löytyi poliisin mukaan kymmenkunta käyttämätöntä polttopulloa.


title: EuroMayDay

text: Rikoskomisario Kari Tolvasen mukaan paikalle kokoontuneiden motiivit vaihtelivat makasiinien suojelusta niiden polttamiseen, mutta suurin osa ilmeisesti olisi vain halunnut pitää hauskaa. Ranskalaisen mellakkatutkijan, professori Sebastian Rochén arvion mukaan rähinöinti oli spontaani vastatoimi poliisin itseaiheuttamaan provokaatioon. Suojelupoliisi syytti poliisia jälkikäteen epäonnistuneesta toiminnasta ja juhlijoiden turhasta provosoinnista. Prekariaatti.org-verkoston mukaan makasiinien tapahtumat eivät suoranaisesti liittyneet EuroMayDay-kulkueeseen (HS 2.5.2006). Erityisesti iltapäivälehdistö on kuitenkin esittänyt vastakkaisia mielipiteitä asiasta.


title: EuroMayDay

text: 3. toukokuuta 2006 poliisi esitti 25-vuotiasta miestä vangittavaksi. Seuraavana päivänä kyseinen mies, sekä toinen 29-vuotias mieshenkilö, vangittiin. Nuorempaa epäillään mellakan johtamisesta ja viranomaisen väkivaltaisesta vastustamisesta. Vanhempaa epäillään tuhotyöhön yllytyksestä. Pidätettynä oli lisäksi kolmas nuori. Vangitut nuoret ovat kiistäneet tapahtuman olleen etukäteen suunniteltu.


title: EuroMayDay

text:
Perjantaina 5. toukokuuta 2006 VR:n makasiinien eteläpuolinen osa tuhoutui tulipalossa. Poliisin mukaan yhteyttä vappuaaton tapahtumiin makasiineilla ei ole (IL 12.5.2006). Pääministeri Matti Vanhanen korosti, että makasiinien tulipalo ja vapun tapahtumat on syytä muistaa pitää erillään. Samaten Vanhanen korosti, etteivät kaikki vapun EuroMayDay-mielenosoituksessa marssineet osallistuneet rähinöihin. Heinäkuussa poliisi kertoi, ettei makasiinien palo todennäköisesti ollutkaan tahallaan sytytetty.
VR:n makasiinien palo ja viikkoa aiemmin tapahtunut yhteenotto poliisin ja nuorten humalaisten vapunjuhlijoiden välillä muodostui alkuvuoden 2006 ehdottomaksi mediatapaukseksi. Tapahtumat yhdistettiin monissa tiedotusvälineissä jälkikäteen tarkasteltuna selvästi kestämättömin perustein toisiinsa. Nuorisotutkimusseuran verkkojulkaisun ilmestyttyä tiedotusvälineet aloittivat itsetarkastelun vapun tapahtumien uutisoinnista. Helsingin Sanomat kritisoi YLE:n A-talk-ohjelmassa 3. toukokuuta esiintyneiden nuorten aktivistien leimaamista hulinoitsijoiden edustajiksi (HS 16.7.2006) ja pohdiskeli median makasiinien palosta jakamia ”pikatuomioita” (HS 23.7.2006). Journalistien ammattilehti Journalisti kyseli, käsittelivätkö tiedotusvälineet aihetta hätiköiden ja yhdistettiinkö pätkätyöläiset aiheettomasti paloon.


title: EuroMayDay

text: Vappuaattona 2007 poliisi otti kiinni 12 yksittäistä EuroMayDay-kulkueeseen osallistunutta mielenosoittajaa häiriön aiheuttamisen ja vahingontekojen perusteella. Poliisin lisäksi kulkueen järjestäjien omat järjestyksenvalvojat puuttuivat häiriötilanteisiin. Kulkueeseen osallistui järjestäjien mukaan 1 000 ihmistä.


title: Käymäläseura Huussi

text: Käymäläseura Huussi ry (englanniksi "Global Dry Toilet Association of Finland") on vuonna 2002 perustettu puoluepoliittisesti sitoutumaton yhdistys, jonka tavoitteena on "jakaa tietoa alati kehittyvästä DT-teknologiasta ja -alasta". DT on lyhenne sanoista "Dry Toilet" ja tarkoittaa kuivakäymälää. Myös luonnollinen ravinnekierto on tärkeä osa seuran agendaa.


title: Käymäläseura Huussi

text: Järjestö toimii osittain senkin takia, että maapallon vesivarojen ennustetaan muuttuvan niukoiksi, jolloin wc:n eli vesiklosetin sijasta käytettävät kuivakäymälät säästävät vesivaroja. Näin yhdistys on osa maailmanlaajuista ympäristöliikettä. Ravinnekierron luonnollistamista seura edistää niin ikään kuivakäymälöillä. Kun uloste ja virtsa hyödynnetään lannoitteena suoraan, ei ole tarpeen tuottaa keinotekoisia lannoitteita.


title: Käymäläseura Huussi

text: Yhdistys kertoo, että sen visio on tehdä kuivakäymälöistä kestävän kehityksen keskeinen osa, jotta myös tulevat sukupolvet voisivat nauttia puhtaasta vedestä ja terveellisestä ympäristöstä.


title: Käymäläseura Huussi

text: Tavoitteidensa saavuttamiseksi Käymäläseura Huussi ry muun muassa tutkii, kerää ja levittää tietoa erilaista kuivakäymäläratkaisuista, kehittää kuivakäymälätekniikkaa ja -kulttuuria, edistää kuivakäymälöiden käyttöä, sekä valvoo kuivakäymälöiden käyttäjien etuja. Tärkeä osa sen toimintaa on joka kolmas vuosi järjestettävä kansainvälinen konferenssi. DT2012 järjestettiin elokuussa 2012 Tampereen yliopistolla.


title: Käymäläseura Huussi

text: Seurassa on mukana myös alan elinkeinoelämän edustajia. Sen puheenjohtajana ovat olleet Jukka Lindroos, Asta Rajala ja Pekka Pietilä. Vuodesta 2010 seuran puheenjohtajana on ollut Mia O'Neill.


title: Käymäläseura Huussi

text: Seura jakaa vuosittain palkinnon nimeltään "Vuoden Huussiteko", palkinnonsaajalle annetaan Kultainen Talikko saavutuksistaan.


title: Käymäläseura Huussi

text: Palkinnon saajina on ollut esimerkiksi akateemisia tutkijoita. Vuonna 2010 palkinnon sai professori Tuula Tuhkanen Tampereen Teknilliseltä Yliopistolta. Vuonna 2011 palkinnon sai maatalous- ja metsätieteiden tohtori Helvi Heinonen-Tanski ja Suomen ympäristökeskuksen johtava asiantuntija diplomi-insinööri Erkki Santala. Vuoden 2012 palkinnon sai Raini Kiukas, joka on yksi Käymäläseuran perustajajäsenistä ja kuivakäymälöitä myyvän DT-keskuksen omistaja. 2013 Vuoden huussiteosta palkinto myönnettiin ympäristöjärjestö Dodo ry.:n kaupunkiviljelypuutarha Kääntöpöydälle.


title: Erik Blomster

text: Erik Veikko Blomster (s. 8. maaliskuuta 1928 Seinäjoki) on suomalainen entinen estejuoksija.


title: Erik Blomster

text: Blomster voitti EM-pronssia 3 000 metrin esteissä Brysselissä 1950 ajalla 9.08,8. Ajallaan hän oli kauden maailmantilaston viidentenä. Ennätyksensä 9.04,2 Blomster juoksi 12. heinäkuuta 1953 Kouvolassa. Hän voitti lyhyen matkan (5 km) maastojuoksun Suomen mestaruuden vuosina 1950 ja 1952. Vuonna 1951 Blomster oli São Paulon uudenvuodenpäivän kisassa neljäs.


title: Erik Blomster

text: Seuratasolla Blomster edusti Seinäjoen Urheilijoita.


title: Jukka Piironen

text: Juho Ensio ”Jukka” Piironen (11. elokuuta 1925 Leppävirta – 5. maaliskuuta 1976) oli suomalainen yleisurheilija. Piirosen päälaji oli seiväshyppy, mutta hän kilpaili myös kymmenottelussa.


title: Jukka Piironen

text: Piironen voitti EM-pronssia seiväshypyssä sekä Brysselissä 1950 (tulos 425) että Bernissä 1954 (tulos 430). Helsingin olympialaisissa 1952 hän oli kahdeksastoista. Bernissä 28. elokuuta 1954 hypätty tulos 430 cm oli myös Piirosen kaikkien aikojen paras ulkotulos. Hallissa hän ylitti 432 cm vuonna 1956.


title: Jukka Piironen

text: Seuratasolla Piironen edusti Kuopion Urheilu-Veikkoja.


title: Olli Partanen

text: Heikki Olavi (Olli) Partanen (18. elokuuta 1922 Kouvola – 15. kesäkuuta 2014) oli suomalainen kiekonheittäjä.


title: Olli Partanen

text: Partanen saavutti EM-pronssia kiekonheitossa Brysselissä 1950 tuloksella 48,69.


title: Olli Partanen

text: Partanen heitti ennätyksensä 50,14 Karhulassa 25. syyskuuta 1949. Hän oli toinen suomalainen 50 metrin ylittäjä kiekonheitossa. Seuratasolla hän edusti Kouvolan Urheilijoita. Suomen-mestaruutta hän ei koskaan voittanut.


title: Olli Partanen

text: Toisen maailmansodan aikana Partanen palveli suomalaisessa SS-vapaaehtoispataljoonassa.


title: RUAG Ranger

text: RUAG Ranger on Sveitsissä israelilaisella Israel Aircraft Industriesin lisenssillä valmistettu miehittämätön lentotiedustelujärjestelmä. Sitä käytetään Sveitsin puolustusvoimien lisäksi myös Suomen puolustusvoimissa osana maavoimien tiedustelujärjestelmää. Järjestelmä toimitettiin Suomeen lokakuussa 2001.


title: RUAG Ranger

text: Miehittämättömiä ilma-aluksia käytetään tiedusteluun, valvontaan ja maaliosoitukseen kauaskantoisille asejärjestelmille. Miehittämättömille ilma-aluksille erityisesti sopivia tehtäviä ovat pitkäkestoiset valvontatehtävät, säteily- tai muuten saastuneen alueen tiedustelu sekä korkean vihollisuhan alueella toimiminen eli Dull, Dirty & Dangerous -tyyppiset tehtävät. Ranger-lentotiedustelujärjestelmässä maavalvonta-asemalta lennätetään datalinkkiyhteyden päässä olevaa miehittämätöntä ilma-alusta. Ilma-aluksen sensorin kuvaa seurataan maavalvonta-asemalla.


title: SSE2

text: SSE2 () on yksi IA-32:n SIMD-käskykannoista. Intel otti sen ensimmäisenä käyttöön Pentium 4 -suorittimen ensiversion myötä vuonna 2001. SSE2 lisäsi aikaisempaan 70-käskyiseen SSE-käskykantaan 144 käskyä ja korvasi täysin MMX:n. SSE2-käskykantaa on edelleen laajennettu SSE3:lla, joka tunnetaan myös nimellä "Prescott New Instructions" (). Sen Intel otti käyttöön vuoden 2004 alussa.


title: SSE2

text: Kilpaileva suoritinvalmistaja AMD lisäsi tuen SSE2-käskykannalle omien 64-bittisten suorittimiensa (AMD Opteron ja AMD Athlon 64) käyttöönoton yhteydessä ja vuonna 2005 lisäsi tuen SSE3-käskykannalle päivittämällä suorittimensa "E"-merkinnällä.


title: SSE2

text: SSE2 lisäsi tuen kaksoistarkkuuden (64-bittisille) IEEE-liukuluvuille ja 64-, 32-, 16- ja 8-bittisille kokonaislukuoperaatioille SSE:n yhteydessä käyttöön otetuissa kahdeksassa 128-bittisessä XMM-suoritinrekisterissä. Kokonaislukuoperaatioiden lisäys mahdollistaa liukuluku- ja kokonaislukuoperaatioiden sekoittamisen ilman MMX:n vaatimaa tilanvaihtoa MMX- ja 8087-liukulukuoperaatioiden välillä.


title: SSE2

text: Muut SSE2:n laajennukset sisältävät suorittimen välimuistin hallinnan, joka on tarkoitettu etupäässä välimuistin hallintaan käsiteltäessä jatkuvaa datavirtaa. Lisäksi käskykannassa on lukuformaattien muunnoskäskyt.


title: SSE2

text: AMD:n toteutus SSE2-kannasta AMD64-alustalla sisältää lisäksi vielä 8 rekisteriä eli se sisältää yhteensä 16 XMM-rekisteriä (XMM0–XMM15). Nämä lisärekisterit ovat näkyvissä vain mikäli suoritin on 64-bittisessä tilassa. Intel hyväksyi nämä lisärekisterit osana tukea AMD64:n arkkitehtuurille vuonna 2004.


title: SSE2

text: x87:n FPU-käskyt tallettavat aina välitulokset 80 bitin tarkkuudella. Kun perinteiset FPU-ohjelmistoalgoritmit siirretään käyttämään SSE2:ta, tuloksissa voi olla poikkeamia. Tällä on vaikutusta etenkin tieteellisessä laskennassa.


title: SSE2

text: Kun SSE2 otettiin ensi kerran käyttöön (vuonna 2001), ohjelmistokehitystyökalut eivät vielä tukeneet sitä. Esimerkiksi mikäli ohjelmoija halusi käyttää SSE2-käskyjä omassa Microsoft Developer Studio -projektissaan hänen oli joko käsin kirjoitettava assembly-koodia tai tuotava objektikoodia ulkoisesta lähteestä (kuten Microsoftin MASM:ista).


title: SSE2

text: Intelin C-kääntäjä osaa itsestään luoda SSE/SSE2-koodia ilman käsin kirjoitettua assembly-koodiakin. Näin ohjelmoivat voivat assembly-tason toteutuksen asemesta keskittyä algoritmiseen kehitystyöhön. Käyttöönottonsa myötä Intelin C-kääntäjä on suuresti lisännyt SSE2:n yleistä hyväksyntää Windows-ohjelmistokehitystyössä.


title: Maire Österdahl

text: Maire Aleksandra Österdahl (myöhemmin Oksanen, s. 12. helmikuuta 1927 Reposaari, Pori) on entinen suomalainen pituushyppääjä.


title: Maire Österdahl

text: Österdahl voitti EM-pronssia Brysselissä 1950 pituushypyssä tuloksella 557. Hän oli ensimmäinen suomalainen naisten EM-mitalisti. Helsingin olympialaisissa 1952 hän sijoittui yhdeksänneksi Suomen ennätystuloksella 573. Helsingin kisoissa hän osallistui myös 4 × 100 metrin viestiin.


title: Maire Österdahl

text: Österdahl hyppäsi kesällä 1950 uuden Suomen ennätyksen 560. Seuraavana vuonna hän paransi Suomen ennätystä lukemiin 570. Hän hyppäsi ennätyksensä 579 Kööpenhaminassa 7. syyskuuta 1952. Hän paransi pituushypyn Suomen ennätystä yhteensä 4 kertaa.


title: Maire Österdahl

text: Österdahl voitti Kalevan kisoissa 1949 SM-kultaa sekä korkeudessa tuloksella 145 että pituudessa tuloksella 545. Seuraavana vuonna hän voitti pituuden SM-kultaa tuloksella 560.


title: Maire Österdahl

text: Seuratasolla Österdahl edusti Reposaaren Kuntoa.


title: Sähkövoimatekniikka

text: Sähkövoimatekniikka eli vahvavirtatekniikka on tekniikan ala, joka tutkii sähköenergian tuotantoa, siirtoa, jakelua ja käyttöä. Sähkövoimatekniikka on monialaista, ja sen yhteydessä sovelletaankin erittäin monipuolisesti eri tieteen ja tekniikan osa-alueita. Sähkövoimatekniikka voidaan jakaa eri osa-alueisiin.


title: Sähkövoimatekniikka

text: Sähkön tuotanto tapahtuu sähkövoimalaitoksissa, joita on useita erityyppisiä. Kaikissa näissä on kuitenkin sama perusperiaate: energiaa muunnetaan jostakin muodosta sähköenergiaksi erilaisten energianmuunnosprosessien avulla.


title: Sähkövoimatekniikka

text: Koska sähkövoimalaitokset sijaitsevat usein maantieteellisesti kaukana sähköenergian kulutusalueilta, täytyy tuotettu sähköenergia siirtää tuotantolaitoksilta kuluttajille sähköverkkoja pitkin. Sähköverkot voidaan jakaa sähkönsiirto- ja sähkönjakeluverkkoihin. Sähkönsiirtoverkoilla sähköenergia siirretään voimalaitoksilta kulutusalueiden läheisyyteen, josta se edelleen siirretään jakeluverkon kautta kuluttajille. Suomessa sähkönsiirtoverkoksi luokitellaan kaikki 220-400 kV:n verkot ja osa 110 kV:n verkoista. Kaikki muut verkot ovat jakeluverkkoja. Suomessa sähkönsiirtoverkon omistaa ja sitä hallitsee kantaverkkoyhtiö Fingrid. Sähkönjakeluverkkoja omistavat sähkönjakeluverkkoliiketoimintaa harjoittavat verkkoyhtiöt, teollisuuslaitokset tms. tahot.


title: Sähkövoimatekniikka

text: Sähkömarkkinat käsittää sähköenergian tuotannon taloudellisesta näkökulmasta tarkasteltuna, sähkönsiirtoverkkoliiketoiminnan, sähkönjakeluverkkoliiketoiminnan sekä sähkökaupan. Sähköenergia on lähes poikkeuksetta kaupallinen tuote. Sähkönkäyttäjät joutuvatkin maksamaan käyttämästään sähköenergiasta tietyn hinnan sähköä myyvälle taholle. Lisäksi sähköverkkojen omistajat veloittavat sähkönkuluttajilta käyttömaksua sähköverkkonsa käyttämisestä. Suomessa kuluttaja voi ostaa sähköenergiansa miltä tahansa sähköä myyvältä yhtiöltä, mutta sähköverkon käytöstä perittävä käyttömaksu tulee maksaa käytetyn sähkönjakeluverkon omistajalle. Energiamarkkinavirasto valvoo Suomessa sähkömarkkinoiden toimintaa.


title: Sähkövoimatekniikka

text: Suurjännitetekniikka käsittelee jännitteisten johtimien ympärillä olevia eristysrakenteita ja niihin kohdistuvia ylijännitteitä. Sähköverkoissa (ja erityisesti sähkönsiirtoverkoissa) käytetään suuria jännitteitä ja tällöin on tärkeää, että ymmärretään eri käyttö- ja häiriötilanteisiin liittyvät suurjänniteilmiöt ja osataan varautua niihin. Tämä on ehdoton edellytys luotettavien ja teknistaloudellisesti järkevien sähkövoimajärjestelmien käytölle ja suunnittelulle.


title: Sähkövoimatekniikka

text: Sähkönkäyttötekniikka käsittelee sähköenergian tuotannolle käänteistä prosessia, eli sähköenergian muuntamista johonkin toiseen energiamuotoon. Sähkönkäyttötekniikka sisältää esimerkiksi sähköenergian muuttamisen mekaaniseksi energiaksi (mm. sähkömoottorit) tai lämpöenergiaksi (eri sähkölämpötekniikat). Usein myös tehoelektroniikan (käsittelee sähköenergian muokkaamista haluttuun muotoon) ajatellaan kuuluvaksi sähkönkäyttötekniikan piiriin.


title: Bill Wyman

text: Bill Wyman (syntyjään William George Perks, s. 24. lokakuuta 1936 Lewisham, Lontoo, Britannia) on brittiläinen rockmuusikko, joka tunnetaan parhaiten Rolling Stonesin entisenä basistina. Häntä pidettiin rauhallisena ja yhtyettä tasapainottavana voimana. Rolling Stonesissa lähes alusta saakka vaikuttanut Wyman erosi yhtyeestä vuonna 1991 ja on sen jälkeen esiintynyt ja levyttänyt satunnaisesti Bill Wyman’s Rhythm Kings -kokoonpanon kanssa. Wyman on kirjoittanut lukuisia kirjoja.


title: Bill Wyman

text: William ”Bill” Perks syntyi 24. lokakuuta 1936 Lewishamissa, Lontoossa. Lapsena hän soitti isänsä kanssa urkuja ja aloitti pianotunnit kymmenvuotiaana.


title: Bill Wyman

text: Perks palveli merivoimissa ja kiinnostui siellä rock and roll -musiikista Chuck Berryn, Elvis Presleyn ja Fats Dominon innoittamana. Hän myös ystävystyi siellä Lee Whymaniin, jolta tämä myöhemmin keksi itselleen uuden sukunimen. Englantiin palattuaan Perks ryhtyi puusepäksi ja opettelemaan omatoimisesti bassokitaran soittoa.


title: Bill Wyman

text: Wyman teki The Rolling Stonesin jäseniin vaikutuksen kahdella studioon tuomallaan Vox-vahvistimella ja soittotaidollaan koesoitossa, jossa yhtye haki uutta basistia eronneen Dick Taylorin tilalle. Hiljattain sukunimensä Perks hylännyt Wyman ei täysin vaikuttunut yhtyeen jäsenten olemuksesta ja musiikista. Wyman oli sovinnainen ja siististi pukeutunut mies, mikä loi suuren kontrastin muihin jäseniin. Tästä huolimatta hän tunsi, että Mick Jaggerin, Keith Richardsin ja Brian Jonesin välillä oli kipinää ja jännitettä, joka ylitti heidän kurjat elinolonsa. Wymanista tuli yhtyeen jäsen. Rolling Stones nousi maailmanlaajuiseen suosioon vuonna 1964 julkaisemansa esikoisalbuminsa myötä ja teki vuosien aikana lukuisia hittejä. Wyman, joka oli useita vuosia Rolling Stonesin muita jäseniä vanhempi, tunnettiin rauhallisena ja yhtyettä tasapainottavana voimana.


title: Bill Wyman

text: 1970-luvun alussa Wyman alkoi turhautua asemaansa Rolling Stonesissa. Hänen kirjoittamistaan kappaleista vain yksi, ”In Another Land”, oli valittu studioalbumille. Lisäksi ”Downtown Suzie” ilmestyi myöhemmin julkaisemattomia kappaleita sisältävällä kokoelmalla "Metamorphosis", mutta laulun alkuperäinen nimi oli vaihdettu kysymättä Wymanin lupaa. Wyman ei myöskään saanut nimeään laulujen tekijätietoihin, vaikka hän oli muun muassa säveltänyt pianolla ”Jumpin’ Jack Flashin” riffin.


title: Bill Wyman

text: Wyman julkaisi ensimmäisen "Monkey Grip" -nimisen sooloalbuminsa toukokuussa 1974. Levy oli äänitetty Rolling Stonesin "Goats Head Soup"- ja "It’s Only Rock ’n’ Roll" -albumien välisenä aikana. Se ylsi Yhdysvalloissa top 100:een, ja erinomaisten arvostelujen tukemana Britannian top 40:een. Sen sijaan singlet ”Monkey Grip Glue” ja ”White Lightnin’” eivät saavuttaneet listamenestystä.


title: Bill Wyman

text: Wymanin toinen sooloalbumi, "Stone Alone", ilmestyi huhtikuussa 1976, vain viikkoja ennen Rolling Stones -albumi "Black and Blueta". Levy sisälsi vahvoja vaikutteita diskomusiikista, mutta albumilla oli muunkinlaista materiaalia, kuten country rockia edustava ”What’s the Point”. Lisäksi reggae-kappale ”Soul Satisfying” osoitti Rolling Stones -jäsenten kiinnostuksen jamaikalaiseen musiikkiin. "Stone Alone" jäi Britanniassa listojen ulkopuolelle ja Yhdysvalloissa se ylsi niukasti top 200:een. Se oli Wymanin viimeinen Billboard-listalle päässyt albumi. Levy sai kuitenkin esikoisalbumin tavoin hyvät arvostelut. Siltä ilmestyivät singlet ”If You Wanna Be Happy” ja ”Apache Woman”, jotka jäivät samalla Wymanin viimeisiksi soolojulkaisuiksi viiteen vuoteen.


title: Bill Wyman

text: Vuonna 1981 Wyman solmi levytyssopimuksen A&M Recordsin kanssa. Musiikkiala oli muuttunut viiden vuoden aikana punkin ja uuden aallon myötä. Wyman, joka ei ollut koskaan ollut vakuuttunut tulkinnoistaan, ymmärsi nyt, että rajoittuneellakin laulutaidolla saattoi pärjätä. Kesäkuussa Wyman julkaisi suurimman hittinsä ”(Si, si) Je suis un rock star”, joka nousi Britanniassa listan 14:nnelle sijalle. Mikäli Mick Jaggerin ja David Bowien ”Dancing in the Street” -duettoa ei lasketa mukaan, ”(Si, si) Je suis un rock star” on Rolling Stones -jäsenten menestynein soolokappale. Sitä seurannut diskotyylinen ”Come Back Suzanne” jäi listojen ulkopuolelle, mutta maaliskuussa 1982 ”A New Fashion” ylsi Britannian top 40:een. Muutamaa viikkoa myöhemmin ilmestyi studioalbumi "Bill Wyman", joka sisälsi vaikutteita uuden aallon musiikista ja synthpopista. Sitä on pidetty singlehittien ympärille rakennettuna eheänä kokonaisuutena. Levy ylsi Britannian listan sijalle 55.


title: Bill Wyman

text: 1980-luvun puolivälissä Wyman järjesti konsertteja, joilla kerättiin rahaa brittimuusikko Ronnie Lanelle tämän taistelussa MS-tautia vastaan. Tähän konserttikokoonpanoon Willie & The Poor Boys kuuluivat myös Jimmy Page, Chris Rea, Charlie Watts, Kenney Jones ja Paul Rodgers. Yhtye julkaisi vuonna 1985 albumin, joka sisälsi versioita rock and roll- ja rhythm and blues -klassikoista. Niihin lukeutui ”Baby Please Don’t Go”, joka ylsi Yhdysvaltain Mainstream Rock -listan sijalle 35. Itse albumi oli korkeimmillaan Billboard-listan 96:nnella sijalla. Willie & The Poor Boys koottiin uudelleen vuonna 1992, jolloin se Gary Brookerilla vahvistettuna soitti konsertin Ruotsissa. Samana vuonna julkaistiin Wymanin studioalbumi, "Stuff", joka ilmestyi rajoitettuna painoksena Japanissa ja Argentiinassa.


title: Bill Wyman

text: Wyman erosi Rolling Stonesista vuonna 1991; Keith Richards ja Mick Jagger hyväksyivät eron vuonna 1993 antamansa kahden vuoden harkinta-ajan jälkeen. Wyman on sanonut Rolling Stonesista eroamisen syyksi sen, että yhtye vei hänen kaiken aikansa eikä hänellä ollut tilaisuutta keskittyä harrastuksiinsa, kuten arkeologiaan, eikä perhe-elämäänsä. Myös hänen lentopelkonsa oli kehittynyt useiden vuosien ajan. Yhtyeessä vuodesta 1975 kitaraa soittaneen Ron Woodin mukaan Wyman olisi ollut halukas säveltämään enemmän materiaalia Rolling Stonesille, mutta tätä mahdollisuutta hänelle ei annettu.


title: Bill Wyman

text: Wyman itse on kertonut, että hän olisi halunnut lähteä yhtyeestä jo ennen "Steel Wheels" -albumin suuren kiertueen alkamista vuonna 1989:


title: Bill Wyman

text: The Rolling Stones -yhtyeestä eroamisen jälkeiset kaksi–kolme vuotta olivat Wymanille musiikillisesti hiljaista aikaa, sillä hän oli kaivannut erityisesti perhe-elämäänsä. Vuonna 1997 hänen kokoamansa Bill Wyman’s Rhythm Kings julkaisi ensimmäisen albuminsa, "Struttin’ Our Stuff". Edelleen toiminnassa oleva yhtye on erikoistunut erityisesti 1920-luvun jälkeiseen amerikkalaiseen musiikkiin; jazziin, bluesiin, rhythm and bluesiin, swingiin, countryyn, souliin ja rock and rolliin. Wyman on todennut, että yhtyeellä on vapaus esittää kaikkia mahdollisia genrejä. Yhtyeen julkaisemiin albumeihin lukeutuu vuonna 2004 ilmestynyt "Just for a Thrill", jolla vierailee muun muassa George Harrison.


title: Bill Wyman

text: Kun Rhythm Kings aloitti esiintymiset, sen konserteista julkaistiin paljon äänenlaadultaan keskinkertaisia bootlegeja. Tällaista toimintaa välttääkseen Wyman on julkaissut internetsivuillaan lukuisia Rhythm Kings -livelevyjä Bootleg Kings -nimen alla.


title: Bill Wyman

text: Lokakuussa 2012 Wyman näyttäytyi Rolling Stonesin kanssa ensimmäisen kerran kahteenkymmeneen vuoteen, kun yhtye juhlisti "Crossfire Hurricane" -elokuvansa ensi-iltaa. 25. ja 29. marraskuuta Lontoon O-areenalla järjestetyissä konserteissa Wyman soitti yhtyeen kanssa sen vanhat hitit ”It’s Only Rock ’n’ Roll (But I Like It)” ja ”Honky Tonk Women”.


title: Bill Wyman

text: Kesällä 2015 Wyman julkaisi ensimmäisen sooloalbuminsa 33-vuoteen, kun "Back to Basics" ilmestyi. Se sisälsi vaikutteita Tom Waitsin, Leonard Cohenin ja J.J. Calen musiikista.


title: Bill Wyman

text: Wymanin ensimmäinen vaimo oli Diane Perks (o.s. Cory), jonka kanssa Wyman meni naimisiin vuonna 1959. Liitto päättyi avioeroon kymmenen vuotta myöhemmin. Wyman on kertonut, että avioliitto oli onneton, joten hänellä oli tapana iskeä muita naisia yhtyekaverinsa Brian Jonesin kanssa. Vuosina 1967–1983 Wyman eli avoliitossa Astrid Lundströmin kanssa. Vuonna 1989 53-vuotias Wyman vei vihille 19-vuotiaan poptähti Mandy Smithin, mutta jo seuraavan vuoden marraskuussa Wyman ilmoitti liiton olevan ohi. Avioero maksoi Wymanille lähes miljoona dollaria. Huhtikuussa 1993 Wyman solmi kolmannen avioliittonsa Suzanne Acostan kanssa.


title: Bill Wyman

text: Wymanilla on viimeisimmästä avioliitostaan Suzanne Acostan kanssa kolme yhteistä tytärtä; Katharine, Jessica ja Matilda. Tämän lisäksi Wymanilla on ensimmäisestä avioliitostaan poika, Stephen. Stephen on ollut isänsä tavoin tekemisissä musiikin kanssa, ja hän soitti syntetisaattoria tämän vuoden 1982 nimikkoalbumilla.


title: Bill Wyman

text: Vuonna 2006 Maxim-lehti valitsi Bill Wymanin kymmenenneksi "Living Sex Legends" -listallaan. Lehti arvioi hänen harrastaneen seksiä yli tuhannen naisen kanssa. Keith Richards on kommentoinut, että Wymanilla oli pakkomielle saada naisia tai muuten hän ei pystynyt nukkumaan koti-ikävän vuoksi. Richardsin mukaan Wyman romahti täysin, mikäli hän ei löytänyt seuraa.


title: Bill Wyman

text: Maaliskuussa 2016 Wymanin uutisoitiin sairastavan eturauhassyöpää. Edustajan mukaan sairaus havaittiin ajoissa, joten Wymanin oletettiin toipuvan täysin.


title: Bill Wyman

text: Wyman on amatööriarkeologi, ja hän on julkaissut aiheesta kirjan. Hänen kirjoittamiin kirjoihin lukeutuvat myös lukuisat musiikkiin – erityisesti Rolling Stonesiin – liittyvät teokset. Vuodesta 2007 hän on ollut oman nimikkometallinpaljastimensa puolestapuhuja. Wyman tunnetaan myös lahjakkaana valokuvaajana.


title: Bill Wyman

text: Jalkapallossa Wyman kannattaa lontoolaista Crystal Palacea.


title: Yako

text: Yako on kaupunki Burkina Fasossa noin 109 km:n päässä Ouagadougousta. Yako tunnetaan suuresta moskeijastaan ja Thomas Sankaran hautapaikkana.


title: Yako

text: Vuonna 2006 Yakossa oli 22 685 asukasta.


title: ZIL-131

text: ZIL-131 on Zavod imeni Lihatševan vuosina 1966–1991 valmistama keskiraskas maastokuorma-auto. Auto on kolmiakselinen, jokapyörävetoinen ja sen kantavuus on 5 000 kg. ZIL-131 on edelleen hyvin yleinen kuorma-auto entisen Neuvostoliiton ja itäblokin maissa.


title: ZIL-131

text: Auton voimanlähteenä on V8-moottori, josta voima välittyi kuivan yksilevyisen kytkimen kautta viisinopeuksiseen vaihteistoon. Autossa on myös kaksinopeuksisella alennusvaihteella varustettu jakovaihteisto.Auton rengaskoko on 12.00-20" ja polttoainesäiliön tilavuus 340 litraa.


title: ZIL-131

text: Auton huippunopeus on 80 km/h, kääntösäde 10,1 metriä ja suurin kahluusyvyys 1,4 metriä. Mäennousukyky on 58 %.


title: ZIL-131

text: ZIL-131:iä hankittiin Suomen puolustusvoimille kahdessa vaiheessa; vuosina 1973–1979 sekä 1987–1991. Kokonaismäärä oli noin 400 kappaletta.


title: ZIL-131

text: Puolustusvoimat asensi yhteen autoon Valmet 611 -moottorin vuonna 1978, mutta kokeilu jäi ainoaksi laatuaan.


title: ZIL-131

text: ZIL-131:t ovat edelleen käytössä muun muassa tykinvetäjinä. Ajoneuvoja käytetään myös runsaasti tavallisissa kuljetustehtävissä. ZIL-131:ssä on istumapaikkoja kuljettajan lisäksi ohjaamossa kaksi sekä kuormatilassa 27. Rauhan aikana miehistön kuljetus ilman moduuli-istuimia on kielletty (Zileissä ei moduuleita ole).


title: Olavi Rinteenpää

text: Olavi Osvald Rinteenpää (s. 24. syyskuuta 1924 Helsinki) on suomalainen entinen este- ja kestävyysjuoksija.


title: Olavi Rinteenpää

text: Rinteenpää oli 1950-luvun alkupuoliskolla maailman parhaita 3 000 metrin estejuoksijoita. Hän voitti EM-hopeaa esteissä Bernissä 1954 tuloksella 8.52,4. Hän oli juossut Helsingin olympialaisissa 1952 matkalla neljänneksi (8.55,60). Melbournen kisoissa 1956 Rinteenpää karsiutui alkuerissä ja oli vuoden 1958 EM-kisoissa Tukholmassa yhdeksäs (8.52,6).


title: Olavi Rinteenpää

text: Rinteenpää juoksi 2. heinäkuuta 1953 Helsingissä ajan 8.44,4. Se oli uusi maailman- ja Euroopan ennätys ja rikkoi Horace Ashenfelterin ME:n sekunnilla ja Petar Segedinin EE:n 3,4 sekunnilla. Matkan ennätyksiä alettiin kuitenkin virallisesti ratifioida vasta seuraavana vuonna. Alle Rinteenpään ajan juoksi ensimmäisenä Jerzy Chromik elokuussa 1955.


title: Olavi Rinteenpää

text: Rinteenpää voitti maastojuoksun pitkän matkan (10 km) Suomen mestaruuden huippuvuotenaan 1953. 22. marraskuuta 1953 hän juoksi Brysselin kansainvälisissä maastojuoksukilpailuissa kahdeksanneksi. Seuratasolla hän edusti Helsingin Kisa-Veikkoja.


title: Bob the Robot

text: Bob the Robot on maaliskuussa 2013 Bob Helsingin ja Robot Creative Agencyn yhdistymisestä syntynyt mainostoimisto.


title: Bob the Robot

text:
Bob Helsingin perustivat vuonna 2002 Kari Eilola, Jon Granström, Anu Igoni, Jukka Kurttila, Marko Parkkinen ja Petri Pesonen. Parkkinen erosi 2005. Art director Granström palkittiin vuonna 2005, copywriter Pesonen vuonna 2008 ja art director Igoni vuonna 2012 Grafian Vuoden huiput -kilpailun korkeimmalla palkinnolla, platinahuipulla.
Bob Helsingin suunnittelemia mainoskampanjoita ovat olleet Saarioisten ”Äitien tekemää ruokaa” -kampanja sekä Sauli Niinistön presidentinvaalikampanja 2006. Toimiston oma mainoskampanja, jossa vaadittiin Korkeasaaren paviaanien pelastamista toi yritykselle julkisuutta vuonna 2003.


title: Bob the Robot

text: Bob Helsinki on voittanut muun muassa Cannes Lions International Advertising Festivalin pronssisen leijonan sekä useita AdProfit- ja Effie-kampanjapalkintoja. Vuonna 2006 Bob Helsinki palkittiin Vuoden helsinkiläisenä yrittäjänä.


title: Bob the Robot

text: Bob the Robotin toimitusjohtajana toimii Miska Rajasuo. Fuusioituneen toimiston myyntikate on yli kuusi miljoonaa euroa ja toimisto työllistää runsaat 60 henkilöä.


title: Bob the Robot

text: Perustajat Jukka Kurttila ja Petri Pesonen sekä pankkialalla toiminut Risto Voutilainen ostivat vuonna 2014 Finlaysonin tekstiiliyrityksen CapManiltä. Kurttila ryhtyi Finlaysonin toimitusjohtajaksi, Pesonen luovaksi johtajaksi ja Voutilainen otti vastuun viennistä, taloudesta ja hallinnosta.


title: Torbjörn Lassenius

text: Lars Torbjörn Lassenius (s. 4. elokuuta 1931 Helsinki) on suomalainen lääkäri ja entinen kymmenottelija.


title: Torbjörn Lassenius

text: Lasseniuksen vanhemmat olivat Lars Ragnar Lassenius ja Beda Lovisa Norrgran. Hän avioitui vuonna 1958 Ilmi Maria Uiton kanssa. Lassenius tuli ylioppilaaksi 1950 ja valmistui lääketieteen lisensiaatiksi 1961. Valmistuttuaan Lassenius toimi lääkärinä muun muassa Volvon palveluksessa Ruotsissa kymmenen vuotta. Hänen Ruotsissa syntyneet kolme tytärtään jäivät sinne asumaan, hän itse asuu Porvoossa.


title: Torbjörn Lassenius

text: Lassenius voitti EM-hopeaa kymmenottelussa Bernissä 1954 tuloksella 6 424. Vuonna 1956 Melbournen olympialaisissa hän oli seitsemäs (tulos 6 565). Lassenius edusti Porvoon Akillesta ja HIFK:ta. Hän pelasi myös koripalloa Helsingin Arsenalin joukkueessa.


title: Call to Power II

text: Call to Power II (yleisesti CtP2) on Activisionin kehittämä ja alun perin 2000 Windowsille julkaisema "Call to Power"-strategiapelisarjan videopeli.


title: Call to Power II

text: Kuten alkuperäisessä pelisarjassa, myös Call to Power alkaa 4000 eaa. Pelin tavoitteena on nostaa oma kansakunta maailman johtoon tieteen, diplomatian tai sotilaallisen voiman avulla. Pelin aikana perustetaan kaupunkeja ja parannetaan niitä erilaisilla parannuksilla ja rakennuksilla. Kaupungit ovat tieteellisen ja kaupallisen kasvun perusta sekä eri yksiköiden rakennuspaikka. Tiede edistyy erilaisten keksintöjen (kuten merenkäynti tai kommunismi hallitus) avautuessa.


title: Call to Power II

text: Alkuperäisestä sarjasta erottuakseen pelin kehittäjät tekivät Call to Power 1:seen uudistuksia, jotka ovat jakaneet pelaajakunnan kahtia. Nämä ovat lähes muuttumattomina mukana myös Call to Power II:ssa.


title: Preston Lacy

text: Preston Lacy (s. 14. elokuuta 1969 Carthage, Missouri) on mukana Jackassissä, jossa hänet nähdään yleensä jahtaamassa Wee-Mania. Preston kärsii vaikeasta ylipainosta.


title: Nokkapokka

text: Nokkapokka () on 39-osainen Disneyn vuonna 1996 tuottama animaatiosarja. Suomessa sarjaa on esitetty ensi kerran MTV3-kanavalla 7. syyskuuta 1997 – 31. toukokuuta 1998 ja myöhemmin uusintana vuosina 2001–2002 ja viimeksi vuonna 2006. Sarjaa on esitetty myös Disney Channelilla ja Toon Disneyllä.


title: Nokkapokka

text: Sarja keskittyy Aku Ankan ja hänen sisarenpoikiensa, Tupun, Hupun ja Lupun seikkailuihin. Sisarenpoikia on nyt uudistettu ja heidät erottaa helpommin. Muita tunnettuja Disneyn hahmoja ovat Iines Ankka ja joissakin jaksoissa esiintyvä Taavi Ankka. Iines Ankka on toimittajana ajankohtaisohjelmassa ja Aku on hänen kameramiehenään.


title: Nokkapokka

text: Sarja poikkeaa monin tavoin aiemmin nähdyistä Disneyn piirretyistä. Tupu, Hupu ja Lupu esiintyvät teini-ikäisinä (yhdessä jaksossa heidät tosin nähtiin samanlaisina kuin sarjakuvissa). Heillä ei myöskään ole tavallista ankan ääntä, kuten aiemmissa piirretyissä. Lisäksi he ovat persooniltaan erilaisia ja pukeutuvat erilaisiin vaatteisiin. Tupu pukeutuu punaisiin, Hupu sinisiin ja Lupu vihreisiin vaatteisiin. Teini-ikäiset Tupu, Hupu ja Lupu ovat innoissaan sarjakuvista, autoista, tytöistä ja urheilusta.


title: Nokkapokka

text: Roope Ankkaa tai hänen rahasäiliötään ei sarjassa nähdä, eikä niihin viitata sanallakaan. Sen sijaan Roopella oli tärkeä päärooli Disneyn aikaisemmassa piirrossarjassa Ankronikka.


title: Filopoimen

text: Filopoimen (, 253 eaa.–184 eaa.) oli megalopolislainen sotilas.


title: Filopoimen

text: Hänen ansiostaan Megalopolis evakuoitiin ennen spartalaisten hyökkäystä vuonna 232 eaa. ja hän kunnostautui Sellasian taistelussa vuonna 222 eaa. Seuraavat yksitoista vuotta hän toimi palkkasotilaana Kreetalla. Kun hän palasi kotiin, hänet valittiin Akhaian liiton ratsuväen komentajaksi. Hän järjesti uudelleen ratsuväen ja kukisti sen avulla aitolialaiset. Tämän jälkeen hänet valittiin liiton strategiksi. Seuraavien vuosien aikana hän kukisti spartalaiset, mutta roomalainen Titus Quinctius Flamininus esti häntä valtaamasta Spartan.


title: Filopoimen

text: Vuonna 190 eaa. Filopoimen pakotti Spartan mukaan Akhaian liittoon. Filopoimen jäi vangiksi vuonna 184 eaa. käydyssä kahakassa Messeniassa, ja hänet teloitettiin pian tämän jälkeen.


title: Salaisuuksia ja valheita

text: Salaisuuksia ja valheita on Mike Leigh’n ohjaama elokuva vuodelta 1996. Se kertoo nuoresta mustaihoisesta naisesta (Marianne Jean-Baptisten näyttelemä "Hortense Cumberbatch"), joka adoptioäitinsä kuoltua lähtee etsimään biologista äitiään (Brenda Blethynin roolihahmo "Cynthia Rose Purley"). Hortensen saapuminen Cynthian elämään järisyttää tämän perheen arkea ja Hortense kohtaa myös ihonväriinsä liittyviä ennakkoluuloja.


title: Salaisuuksia ja valheita

text: Elokuva oli ehdolla parhaan ohjauksen, parhaan elokuvan ja parhaan alkuperäisen käsikirjoituksen Oscar-voittajaksi. Blethyn ja Jean-Baptiste saivat molemmat suorituksistaan Oscar-ehdokkuuden (paras naispääosa ja paras naissivuosa). Elokuva voitti Kultaisen palmun Cannesin elokuvajuhlilla ja Bafta-palkinnon parhaasta alkuperäiskäsikirjoituksesta. Se sai Bafta-gaalassa myös Alexander Korda -palkinnon vuoden parhaana brittielokuvana.


title: Salaisuuksia ja valheita

text: Vuonna 1999 British Film Instituten kyselyssä "Salaisuuksia ja valheita" äänestettiin kaikkien aikojen 40. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista. "The New York Timesin" kriitikot valitsivat "Salaisuuksia ja valheita" vuonna 2004 yhdeksi tuhannesta kaikkien aikojen parhaasta elokuvasta.


title: Suolahoito

text: Suolahoito on vanhan kansan tapa hoitaa ihovaivoja. Suolahoitoja on käytetty ainakin keskiajalta. Suomeen suolahoidot ovat saapuneet itäisestä Euroopasta, missä ne ovat olleet erityisesti hengityselinsairauksien hoitokeino.


title: Suolahoito

text: Suolahoitoja on tutkittu varsin vähän, mutta niistä on jonkin verran tieteellistä näyttöä. Etelä-Karjalan Allergia- ja ympäristöinstituutti tutki suolahoitojen vaikutusta astmaan ja atooppiseen ihottumaan satunnaistetuissa ja kontrolloiduissa olosuhteissa vuosina 2003–2007, jolloin todettiin kahden viikon suolahoidon vähentävän inhalaattoristeroideja käyttävien astmaatikkojen keuhkojen yliärtyvyyttä merkittävästi. Atoopikoilla tulokset olivat yhtä hyviä suolahoitoja saaneilla kuin plasebohoidetulla verrokkiryhmällä. Vuonna 2012 julkaistussa tutkimuksen toisessa osassa ei todettu suolahoitojen vaikuttavan eosinofiiliseen tulehdukseen.


title: Suolahoito

text: Suolaa käytetään erilaisten ihosairauksien kuten psoriasiksen ja atopian hoidossa. Sillä lievitetään myös astmaa, joskin liiallinen suolapitoisuus hengitysilmassa voi olla astmaatikolle myös terveysriski.


title: Maxtla

text: Maxtla oli tepaneekkien kuningas. Hänen edeltäjänsä kuninkaana oli hänen isänsä Tetzotzomocia. Asteekit tappoivat hänet. Maxtla ehti olla vallassa vain kaksi vuotta (1426–1428).


title: MotoGP-kausi 2006

text: MotoGP-kausi 2006 oli historian 58. MotoGP-kausi. Mestareiksi ajoivat Alvaro Bautista (125cc), Jorge Lorenzo (250cc) ja Nicky Hayden (MotoGP). Suomen Mika Kallio oli 125cc- luokassa toinen.


title: Ossi Mildh

text: Sven Osvald ”Ossi” Mildh (12. toukokuuta 1930 Helsinki – 16. syyskuuta 2015 Helsinki) oli suomalainen yleisurheilija.


title: Ossi Mildh

text: Mildhin päälaji oli 400 metrin aitajuoksu, jossa hän voitti EM-pronssia Bernissä 1954 ennätystuloksellaan 51,5. Samoissa kisoissa hän voitti pronssia myös 4 × 400 metrin viestijuoksussa. Helsingin olympialaisissa 1952 Mildh karsiutui 400 metrin juoksun alkuerissä ajalla 50,2. Pitkän viestin joukkue, jossa hän juoksi toisen osuuden, karsiutui alkuerissä ajalla 3.16,4. Mildh osallistui myös vuoden 1956 olympialaisiin sekä 1958 EM-kilpailuihin.


title: Ossi Mildh

text: Mildh voitti 110 metrin aidoissa Suomen-mestaruuden vuonna 1957. Hän saavutti samoissa kisoissa kultaa myös 400 metrin aidoissa. Vuonna 1953 hän sai kultaa sekä 400 metrillä että 400 metrin aidoissa, vuonna 1954 kultaa 400 metrin aidoissa ja hopeaa 110 metrin aidoissa, vuonna 1958 kultaa 400 metrin aidoissa ja vuonna 1960 hopeaa 400 metrin aidoissa. Mildh kuului myös HIFK:n nelikkoon, joka voitti 4 × 400 metrillä SM-kultaa kolme kertaa peräkkäin vuosina 1952–1954.


title: Ossi Mildh

text: Seuratasolla Mildh edusti HIFK:ta. Hän sai 6. tammikuuta 1955 Sport Pressenin kultamitalin parhaana suomenruotsalaisena urheilijana.


title: Ossi Mildh

text: Mildh pelasi myös käsipalloa ja jääkiekkoa. Käsipallossa hän voitti Suomen-mestaruuden HIFK:ssa vuonna 1951. Jääkiekossa hän pelasi Arsenalin ja HIFK Hockey:n riveissä 60 ottelua vuosina 1948 - 1962. Mildh pelasi myös neljä A-maaottelua.


title: Valamo

text: Valamo () on saaristo, joka sijaitsee keskellä Pohjois-Laatokkaa noin 40 kilometriä Sortavalasta etelään. Se kuuluu hallinnollisesti Venäjän Karjalan tasavallan Sortavalan piiriin.


title: Valamo

text: Vuoteen 1940 asti saaristo kuului osana Sortavalan maalaiskuntaa Suomeen. Tämän jälkeen se oli luovutettava Neuvostoliitolle talvisodan päättäneessä Moskovan rauhansopimuksessa. Jatkosodassa 1941–1944 alue oli suomalaisjoukkojen valtaama, kunnes niiden oli vetäydyttävä sodan päättäneen Moskovan välirauhansopimuksen perusteella.


title: Valamo

text: Valamon saaristoon kuuluu noin 50 saarta, joiden yhteispinta-ala on 36 km². Saaristoalueen suojelemiseksi vuonna 1992 Venäjän presidentti antoi asetuksen, jolla perustettiin vuonna Valamon saariston luontopuisto. Tehtävänään luontopuistolla on säilyttää saariston luontoa ja tutustuttaa matkailijoita ekoreittien kautta alueen kulttuuriarvoihin, historiaan ja luontokohteisiin.


title: Valamo

text: Saariston suurin ja tunnetuin saari on nimeltään "Valamo", ja sen pinta-ala on 28,45 km². Saaren kaunis luonto ja tunnelma houkuttelevat vierailijoita kaikkialta maailmasta. Valamon saari on tunnettu ortodoksisesta Laatokan Valamon luostarista. Toiminta käynnistyi ja munkit palasivat sinne uudelleen vuonna 1989. Luostari on myös pyhiinvaelluskohde.


title: Valamo

text: Vladimir Putin on rakennuttanut erääseen Valamon saareen huvilan. Sen tarkka sijainti on tuntematon, mutta uutistoimisto Itar-Tass on julkaissut siitä kuvan vuonna 2007. Putin vieraili tällä huvilalla 28.4.2014, ja jatkoi matkaansa sieltä Petroskoiihin. Samaan aikaan Venäjän hallituksen tutkakone RA-64516 kierteli Valamon ympärillä.


title: Einari

text: Einari on suomalainen miehen etunimi. Einari on suomalainen muoto vanhasta pohjoismaalaisesta nimestä "Einar", joka on tarkoittanut 'yksin taistelevaa' (vastaa islantilaista sanaa 'Einheri'). Almanakassa Einari on ollut vuodesta 1929 lähtien ja se on pysynyt yhtenä käytetyimmistä miestennimistä, varsinkin jälkimmäisenä nimenä. Suomessa on Väestörekisterikeskuksen mukaan 1900-luvun alusta marraskuuhun 2018 mennessä 20 565 miestä saanut nimen Einari ja 9 195 nimen Einar.


title: Einari

text: Listan henkilöt ovat suomalaisia.


title: Luirojärvi

text: Luirojärvi on järvi Saariselän etelälaidalla tuntureiden välissä. Se on lähde Kemijoen mutkaiselle latvahaaralle, Luirolle. Luirojärven mainittavimpana naapurina kohoaa itäpuolella Saariselän korkein tunturi, 718 metrin korkeuteen kohoava Sokosti, ja pohjoispuolella 620-metrinen Lupukkapää. Järven etelärannalla on matkailukäyttöön pari lukittavaa varaustupaa ja vapaakäyttöinen autiotupa, niin kutsuttu 'Luirojärven Hilton'. Luirojärvellä on myös ohikulkijoiden käytössä oleva rantasauna. Järven etelärannalla on myös niin ikään autiotupana toimiva vanha rajakämppä ja koillisrannalla pieni kammi. Luirojärvi kuuluu Saariselän matkailualueeseen ja samalla Urho Kekkosen kansallispuistoon.


title: Luirojärvi

text: Järvestä lähtevä Luirojoki laskee aluksi Lokan tekojärveen ja jatkaa siitä sitten Kemijokeen.


title: Soini Nikkinen

text: Soini Mikael Nikkinen (29. heinäkuuta 1923 Kiuruvesi – 2. kesäkuuta 2012 Nastola) oli suomalainen keihäänheittäjä.


title: Soini Nikkinen

text: Nikkinen voitti EM-pronssia keihäänheitossa Bernissä 1954 tuloksella 73,38. Olympialaisissa hän sijoittui Lontoossa 1948 12:nneksi ja Helsingissä 1952 kahdeksanneksi tuloksella 68,80. Vuosina 1951–1956 Nikkinen oli kauden maailmantilastossa aina toisena tai kolmantena. Suomen mestaruuden hän voitti vuonna 1952. SM-hopeaa hän saavutti vuosina 1951, 1954, 1956 ja 1957, pronssille hän pääsi vuosina 1953, 1955 ja 1958.


title: Soini Nikkinen

text: Nikkinen heitti Kuhmoisissa 24. kesäkuuta 1956 keihään uuden maailmanennätyksen 83,56. Tulos kesti vain kuusi päivää: 30. kesäkuuta Janusz Sidło heitti Milanossa 83,66. Suomen ennätyksiä hän teki lisäksi kaksi: 79,60 vuonna 1954 ja 79,64 vuonna 1956. 11. lokakuuta 1953 hän heitti Lahdessa 78,26.


title: Soini Nikkinen

text: Seuratasolla Nikkinen edusti uransa aikana Kiuruveden Terästä, Lahden Kalevaa, Lahden Sampoa ja Vuoksenniskan Vesaa.


title: Thomas Sankara

text: Thomas Isidore Noël Sankara (21. joulukuuta 1949, Yako – 15. lokakuuta 1987, Ouagadougou) oli Burkina Fason (ent. Ylä-Volta) johtaja vuodesta 1983 vuoteen 1987.


title: Thomas Sankara

text:
Hänen hallituksensa pyrki taistelemaan korruptiota vastaan sekä edistämään koulutusta, maanviljelyä ja naisten asemaa. Hänen mullistava ohjelmansa aiheutti suurta vastustusta vanhoillisten johtajien ja määrältään vähäisen, mutta vaikutusvaltaisen keskiluokan keskuudessa. Kun myös hallitsevan juntan sisällä oli eripuraa radikaalien ja konservatiivisten jäsenten välillä, Sankara joutui lopulta salamurhan kohteeksi verisessä vallankaappauksessa syksyllä 1987.
Sankaraa on pidetty esimerkkinä karismaattisesta afrikkalaisesta johtajasta. Häntä on verrattu jopa Ernesto Che Guevaraan.


title: Thomas Sankara

text: Katoliseen perheeseen syntynyt Sankara kuului silmi-mossien etniseen ryhmään, joka syntyi mossien ja fulbejen avioliiton kautta. Silmi-mossit ovat mossien kastijärjestelmässä alimpina ja siten huono-osaisimpia. Sankara kävi alemmat luokat Gaouassa ja opiskeli myöhemmin Bobo Dioulassossa, maan toiseksi tärkeimmässä kaupungissa.


title: Thomas Sankara

text: Sankaran isä, joka oli myös sotilas, palveli Ranskan armeijassa toisen maailmansodan aikana, jolloin saksalaiset pidättivät hänet. Sankaran perhe toivoi pojasta katolista pappia. Joidenkin lähteiden mukaan hän ei koskaan menettänyt uskoaan vaikka olikin vahvasti marxilainen vakaumukseltaan. Hän oli myös tutustunut Koraaniin, muslimien pyhään kirjaan.


title: Thomas Sankara

text: Sankara aloitti sotilasuransa 19 vuoden ikäisenä. Hänet lähettiin sotilaskoulutukseen Madagaskariin, missä oli todistamassa kansannousua Philibert Tsirananan hallintoa vastaan. Kansannousun tapahtumat ja samaan aikaan luetut Karl Marxin ja Vladimir Leninin teokset muokkasivat merkkittävästi hänen poliittista ajatteluaan. 1970-luvulla hän taisteli Ylä-Voltan ja Malin välisessä rajasodassa. Sankara niitti sodassa mainetta urheana taistelijana, vaikka pitikin koko sotaa "hyödyttömänä ja epäoikeutettuna". 1970- luvulla Sankara alkoi pohjustaa myöhempää mainettaan karismaattisena hahmona. Hän oli hyvä kitaristi ja soitti bändissä nimeltä "Tout-á-coup Jazz" ja oli tunnettu moottoripyöräharrastuksestaan. Sekä musiikki että moottoripyörä tekivät hänestä näkyvän hahmon Ouagadougoussa.


title: Thomas Sankara

text: Vuonna 1976 Sankara nimitettiin Pôn kaupungissa sijaitsevan armeijan koulutusyksikön johtajaksi. Samana vuonna hän tutustui myös Blaise Compaoréen jonka kanssa muodosti kommunistiupseerien ryhmän ("Regroupment des officiers communistes").


title: Thomas Sankara

text: Sotilashallitus nimitti vuonna 1981 Sankaran tiedotusministeriksi. Hän erosi tehtävästään huhtikuun 21. päivä vuonna 1982, koska katsoi, että hallitus ei aja kansan etujen mukaista politiikkaa. Marraskuun 7. päivänä vuonna 1982 tapahtui uusi vallankaappaus joka nosti valtaan Jean-Baptiste Ouédragon ja Sankarasta tuli uuden hallituksen pääministeri. Sankara erotettiin pääministerin tehtävistä 17. toukokuuta 1983 ja asettiin kotiarestiin heti Ranskan Afrikan asioiden neuvonantajan,Jean-Christophe Mitterrandin vierailun jälkeen. Sankaran ja muiden suosittujen poliitikkojen vangitseminen aiheutti kansannousun.


title: Thomas Sankara

text: Blaise Compaoré teki 4. elokuuta 1983 Libyan tukemana vallankaappauksen ja asetti Sankaran Ylä-Volta presidentiksi. Sankara piti itseään uudistajana, joka halusi perusteellisesti muuttaa kotimaataan. Eskiuvinaan hän piti Fidel Castroa sekä Ghanan sotilasjohtajaa Jerry Rawlingsia. Heti aluksi Sankara lopetti perinteiset, vuosisatoja vanhat, heimopäälliköiden etuoikeudet joihin oli kuulunut muiden muassa heimolaisten määrääminen pakkotöihin ja verojen kaltaisten lahjojen pyytäminen. Armeijan etuoikeuksiin puututtiin symbolisella eleellä: ainoastaan sotilaille tarkoitettu kulutustavaravarasto muutettiin kaikille avoimeksi supermarketiksi. Valtaanpääsynsä ensimmäisenä vuosipäivänä Sankara muutti valtion nimeksi Burkina Faso.


title: Thomas Sankara

text: Naisten aseman vahvistaminen yhteiskunnassa oli Thomas Sankaran asialistalla. Hän otti hallitukseensa naisia, mikä oli Länsi-Afrikassa ennenkuulumatonta. Hänen hallituksensa kielsi naisten ympärileikkaukset, moniavioisuuden ja järjestetyt avioliitot. Naisia rohkaistiin koulutukseen ja käymään palkkatöissä kodin ulkopuolella. Miehiä Sankara kehotti käymään ruokaostoksilla ja valmistamaan perheiden ruoan, jotta nämä ymmärtäisivät, millaista työtä naiset tekevät perheessä. Sankara totesikin, että ""Vallankumous ja naisten vapauttaminen kulkevat käsi kädessä.""


title: Thomas Sankara

text: Sankaran hallinto ryhtyi kampanjoimaan myös ehkäisyn puolesta ja totesi, että AIDS on merkittävä uhka yhteiskunnan kehitykselle. Hallinto käynnisti myös rokotuskampanjan ja kaikkiaan 2,5 miljoonaa lasta saatiin rokotettua aivokalvontulehdusta, keltakuumetta ja tuhkarokkoa vastaan.


title: Thomas Sankara

text: Paitsi terveydenhuoltoa, myös koulutusta pidettiin tärkeänä. Maassa käynnistettiin mittava lukutaitokampanja ja 350 kuntaa sai uuden koulun. Koulussa kävijöiden osuus nousi kuudesta prosentista 22 prosenttiin ikäluokasta.


title: Thomas Sankara

text: Ruokaomavaraisuuden kohentamista pidettiin tärkeänä ja Burkina Fasossa käynnistettiin maareformi. Viljantuotanto lähtikin huikeaan nousuun maareformin jälkeen. Aavikoitumista ja eroosiota pidettiin merkittävänä uhkana ja Sahelin vyöhykkeelle istutettiin lähes kymmenen miljoonaa uutta puuta. Aavikoitumista vastustettiin myös kansalaisille annetuilla tietoiskuilla liiallisen metsän hakkaamisen ja pensaiston polttamisen haitallisuudesta.


title: Thomas Sankara

text: Talouselämän toimintaa haluttiin tehostaa parantamalla maan surkeita liikenneyhteyksiä. Ryhdyttiin rakentamaan sekä rauta- että maanteitä, joiden tarkoituksena oli kampajalauseen mukaan ""solmia kansakunta kokoon."" Maan mineraaliesiintymät kansallistettiin ja vastustettiin Kansainvälisen valuuttarahaston ohjeistuksia.


title: Thomas Sankara

text: Burkina Fasossa päätettiin järjestää vuonna 1985 väestönlaskenta. Suorittaessaan väestönlaskentaa Fula- kansan parissa, eräät viranomaiset eksyivät Agagherin alueella Malin alueelle. Mali julisti, että kyseessä on törkeä itsemäärämisoikeuden loukkaus. Maiden välinen jännitys purkautui sodaksi, joka alkoi joulupäivänä 1985 ja kesti viisi päivää. Noin sata henkilöä sai surmansa, kun malilainen MIG- hävittäjä tulitti markkinapaikkaa. Sota tunnetaan nykyään Burkina Fasossa nimellä "joulusota".


title: Thomas Sankara

text: Thomas Sankara uskoi, että ainoastaan autoritäärisellä hallinnolla saavutetaan radikaaleja muutoksia yhteiskunnassa. Hän ei kannattanut vapaata lehdistöä eikä vapaita ammattiliittoja. Hänen politiikkansa aiheutti vastakkainasettelua Burkina Fason vähälukuisen, mutta vaikutusvaltaisen keskiluokan ja köyhyydessä elävän enemmistön välillä. Heimopäälliköt vastustivat uudistusmielistä hallintoa etuoikeuksiensa menettämisen takia.


title: Thomas Sankara

text: 9. lokakuuta vuonna 1987 Thomas Sankara antoi haastattelun, jossa hän totesi enteellisesti, että ""Vallankumoukselliset voidaan murhata yksilöinä, mutta heidän ajatuksiaan ei voi murhata."" 15. lokakuuta 1987 hän oli kuollut.


title: Thomas Sankara

text: Blaise Compaoré johti yhdessä 12 upseerin kanssa vallankaappausta, jonka yhteydessä Sankara sai surmansa. Vallankaappaus perusteltiin sillä, että Sankaran hallinto oli vaarantanut Burkina Fason suhteet ulkovaltoihin. Erityisesti entisen siirtomaaisäntä Ranskan ja varakkaamman naapurivaltion Norsunluurannikon suhteiden väitettiin vaarantuneen.


title: Thomas Sankara

text: Sankaran leski ja hänen kaksi lastaan pakenivat maasta. Thomas Sankaran ruumis haudattiin hiljaisuudessa. Vuonna 2015 se päätettiin kaivaa esiin muodollista tunnistamista varten.


title: Thomas Sankara

text: Thomas Sankaran murha on herättynyt spekulaatioita. On pohdittu sen syitä kuin tilaajiakin. Prince Johnson, liberialainen sotaherra, kertoi Liberian totuus- ja sovintokomission istunnossa, että murhan taustavoimana olisi ollut Charles Taylor, liberialainen sotalordi ja maan myöhempi presidentti.


title: Thomas Sankara

text: Thomas Sankara sai suurta suosiota johtajana henkilökohtaisen karismansa ansiosta. Hänellä oli myös silmää erilaisille kansaanmeneville tempauksille, joilla sai paitsi huomiota, mutta myös kansansuosiota. Hän puuttui virkamieseliitin asemaan myymällä näiden käyttämät Mercedes Benz henkilöautot ja osti niiden tilalle pieniä Renault 5 henkilöautoja. Lisäksi hän kielsi heitä käyttämästä ensimmäisen luokan paikkoja lentokoneissa virkamatkoilla. Tämän päälle virkamiehiä velvoitettiin lahjoittamaan yhden kuukauden palkka julkisten hankkeiden rahoittamiseen.


title: Thomas Sankara

text: Oman palkkansa Sankara laski tuohon aikaan 450 Yhdysvaltain dollaria vastaavaan summaan. Omaisuudekseen hän jätti ainoastaan kolme kitaraa, neljä polkupyörää, auton, jääkaapin ja rikkinäisen pakastimen. Lisäksi hän kieltäytyi ilmastoinnin asentamisesta toimistoonsa, koska suurimmalla osasta kansalaisista ei ollut samaa mahdollisuutta.


title: Thomas Sankara

text: Toisin kuin muut afrikkalaiset johtajat, Sankara ei antanut ripustaa kuviaan julkisille paikoille. Haastattelussa tähän kysyttiin syytä, ja hän totesi: ""Meillä on seitsemän miljoonaa Thomas Sankaraa.""


title: Nothosaurus

text: Nothosaurus oli Triaskaudella 251–200 miljoonaa vuotta sitten meressä elänyt matelija. Kuitenkin oletetaan että se olisi viihtynyt ison osan ajastaan myös maalla.


title: Nothosaurus

text: "Nothosauruksen" vartalo oli hoikka, noin 10 metriä pitkä ja se painoi 150–200 kiloa. Sen kaula, häntä ja raajat olivat pitkiä. Vaikka eläin oli vesieläin niin sen raajat olivat vähemmän erikoistuneita uimiseen kuin muilla "Sauropterygia"lla, niin kuin esimerkiksi "Pistosauroidea"illa, "Pliosauruksilla" ja "Plesiosauria"lla.


title: Nothosaurus

text: "Nothosaurus" on uinut vedessä vartaloaan aaltomaisesti puolelta toiselle liikuttamalla, sekä raajoillaan.


title: Nothosaurus

text: "Nothosaurus" oli lihansyöjä, joka metsästi kaloja ja muita pieniä merieläimiä. Sen suu oli täynnä teräviä hampaita, jotka olivat soveltuvia liukkaiden kalojen saalistamiseen. Sen suu on sulkeutunut melko tiiviisti ja muodostanut loukun kaloille.


title: Nothosaurus

text: Kuten muutkin "Sauropterygia"t "Nothosaurus" on kehittynyt maalla eläneistä matelijoista jotka ovat suhteellisen kaukana liskoista ja käärmeistä.


title: Östers IF

text: Östers Idrottsförening on jalkapalloseura Växjöstä, Ruotsista. Seuran miesten edustusjoukkue on pelannut Ruotsin korkeimmalla sarjatasolla Allsvenskanissa viimeksi kaudella 2013. Aikaisemmin seura on harjoittanut myös jääkiekko- ja keilailutoimintaa.


title: Östers IF

text: Seura perustettiin 20. huhtikuuta 1930 nimellä "Östers Fotbollförening". Pari vuotta myöhemmin nimi muutettiin nykyiseen ja seura liittyi Smoolannin jalkapalloliittoon. 1958 miesten edustusjoukkue nousi 2. divisioonaan ja vuonna 1961 Allsvenskaniin. Se kuitenkin putosi pian kakkoseen, mutta nousi takaisin kaudeksi 1968, jolloin se myös voitti mestaruuden historian ensimmäisenä ja toistaiseksi ainoana nousijajoukkueena liigan historiassa. Vuonna 1977 joukkue voitti Ruotsin Cupin ja vuotta myöhemmin historiansa toisen liigamestaruuden. Kolmas mestaruus tuli vuonna 1980 ja neljäs 1981. 1980-luvulla joukkue on useaan otteeseen tehnyt hissiliikettä sarjatasojen välillä, ja nousi viimeksi Allsvenskaniin kaudeksi 2013.


title: Nancy Reagan

text: Nancy Davis Reagan (alun perin Anne Frances Robbins, ) oli Yhdysvaltain ensimmäinen nainen (1981–1989) ja presidentti Ronald Reaganin puoliso.


title: Nancy Reagan

text: Vuonna 1951 silloinen Nancy Davis tapasi Ronald Reaganin, joka tuolloin toimi näyttelijöiden ammattijärjestön puheenjohtajana. Nancy Davisia huoletti tuolloin työnsaanti, sillä toinen samanniminen näyttelijä oli ilmaantunut niin sanotulle Hollywoodin mustalle listalle, ja Davisia kehotettiin ottamaan yhteyttä puheenjohtaja Reaganiin. Ronald ja Nancy Reagan avioituivat 4. maaliskuuta 1952 Los Angelesissa. Parin tytär Patricia Ann Reagan (Patty Davis) syntyi vuonna 1952 ja poika Ron Reagan vuonna 1958.


title: Nancy Reagan

text: Ronald Reaganin ollessa Kalifornian kuvernöörinä vuosina 1967–1975 ja Yhdysvaltain presidenttinä vuosina 1981–1989 Nancy Reagania syytettiin usein turhamaisuudesta ja snobismista. Hänet muistetaan huumeiden vastaisen kampanjan luotsaamisesta, astrologian kannattamisesta ja rintasyövästään.


title: Nancy Reagan

text: Nancy Reagan kuoli sydämen vajaatoimintaan 94-vuotiaana 6. maaliskuuta 2016 Los Angelesissa. Hänet haudattiin miehensä viereen Ronald Reaganin muistokirjaston maille Simi Valleyyn Kaliforniaan.


title: Eino

text: Eino on suomalainen miehen etunimi. Eino on suomalainen asu saksalaisesta nimestä "Enewald" ("Aginwald"), joka merkitsee 'miekalla hallitsevaa'. Eino on ollut käytössä jo 1500-luvulla ja nimi esiintyi Kansanvalistusseuran kalenterissa 1882–1883. Suomen almanakassa Eino oli ensimmäisen kerran vuosina 1908–1909 ja uudelleen vuodesta 1912 nykyisellä paikallaan.


title: Eino

text: Eino on ollut yksi yleisimmistä miestennimistä ja sen huippuvuodet ajoittuvat 1900–1940-luvuille. Uudestaan nimi on noussut suosioon 2000-luvulla. Marraskuuhun 2016 menneessä Eino-nimen on Väestörekisterikeskuksen tietojen mukaan saanut noin 63 400 henkilöä.


title: Eino

text: Einon lempinimi on usein Eikka, joka sekin esiintyy myös virallisena etunimenä ja on marraskuuhun 2016 mennessä annettu 173 henkilölle. Tunnetuimpia Eikka-nimeä kantavia henkilöitä on EU-suurlähettiläänä Brysselissä vaikuttava Pentti Eikka Kosonen. Kosonen käyttää yleisesti Eikka-nimeä.


title: Örgryte IS

text: Örgryte Idrottssällskap on vuonna 1887 perustettu urheiluseura Göteborgista, Ruotsista. Sillä on toimintaa useissa urheilulajeissa, muun muassa jalkapallossa, painissa, keilailussa, yleisurheilussa ja vammaisurheilussa.


title: Eero von Boehm

text:
Eero Johannes von Boehm (14. elokuuta 1949 Helsinki – 9. syyskuuta 2012 Helsinki) oli suomalainen taidemaalari. Eero von Boehm valmistui Suomen Taideakatemiasta vuonna 1975 taidemaalariksi. Hän oli Taidemaalariliiton jäsen ja piti 1980-luvulta alkaen yksityisnäyttelyitä. Eero von Boehm tunnetaan ehkä parhaiten juuri värikkäistä hedelmäasetelmista, mutta myös muotokuva ja maisemateoksistaan, joissa hän käytti monia eri maalaustekniikoita ja materiaaleja teoksissa mm. voimakkaita väriyhdistelmiä tasapainoisesti yhdistellen, rehellisen tyylinsä mukaisesti sommitellen. Eero harrasti nuorena valokuvausta lintuharrastuksen siivittämänä ja myös joitakin hänen valokuvateoksia on ollut näyttelyissä. Eeron elämänuran tuotoksia ovat lukuisat öljyväriasetelmat ja loppukauden akryylimaalaukset sekä vesivärityöt.
Eero von Boehm on maalannut muun muassa Helsingin rantamaisemia ja hänen teoksensa nostetaan usein esille merkittävänä osana paikallishistoriaamme.


title: Eero von Boehm

text: Eero von Boehmin isä Tuomas von Boehm, tämän äiti Aino von Boehm ja veli Juhani von Boehm ovat taidemaalareita.


title: Teuvo Saavalainen

text: Teuvo Saavalainen (22. heinäkuuta 1927 Kotka – 1. helmikuuta 2002 Virrat) oli suomalainen kirjailija ja lukion äidinkielen opettaja.


title: Teuvo Saavalainen

text: Saavalainen syntyi Kotkassa ja teki elämäntyönsä Virroilla. Hän toimi kirjailijana opettajan työnsä ohella. Saavalaiselta ilmestyi 1970-luvun alussa teokset "Yksilön ylösnousemus" ja "Tänä yönä". Saavalaisen pääteoksena voitaneen pitää kirjaa "Ja poika vaikenee", joka oli aikoinaan Finlandia-palkintoehdokkaana. Kirjan pääteemaksi kohoaa pohdinta siitä, missä määrin ihminen on vastuussa lähiomaisten tekemistä äärimmäisistä ratkaisuista, kuten itsemurhasta.


title: Teuvo Saavalainen

text: Saavalaisen kirjat ammentavat realismista, vaikka ne ovatkin fiktiivisiä. Saavalaisen omien sanojen mukaan lukiessaan kirjaa ihminen lukee viime kädessä tarinaa itsestään. Tästä syystä kirjat on kirjoitettu yksikön ensimmäisessä persoonassa eli minä-muodossa.


title: Teuvo Saavalainen

text: Teuvo Saavalainen kirjoitti vuonna 1952 estetiikan ja nykyiskansain kirjallisuuden alaan kuuluvan pro gradu -tutkielman "Leo Tolstoi jumalanetsijänä".


title: Teuvo Saavalainen

text: Saavalainen sai 22. maaliskuuta 1981 Suomen kunnallisliiton hopeisen ansiomerkin työstään lehtorina.


title: Dimorphodon

text: Dimorphodon oli keskikokoinen, jurakaudella elänyt pterosaurus, jonka paleontologi Richard Owen nimesi vuonna 1859. Nimi tulee kreikan sanoista "di" eli kaksi, "morphe" eli muoto ja "odon" eli hammas. Se tarkoittaa siis "kahdenmuotoisia hampaita". Nimi onkin kuvaava, sillä dimorphodoneilla oli leuoissaan kahdenlaisia hampaita. Dimorphodonit olivat noin metrin pitkiä, niiden siipien kärkiväli oli 1,4 metriä ja ne söivät todennäköisesti kalaa.


title: Dimorphodon

text: "Dimorphodonin" oli hyvin pienet aivot ja hyvin lyhyet siivet. Dimorphodinlla oli kaksi terävää kynttä. Kaula oli lyhyt, mutta voimakas ja joustava. "Dimorphodonin" aikuisen luuragon pituus oli 1 metri ja siipien kärkiväli oli 1,4 metriä. "Dimorphodonin" häntä oli pitkä ja se koostui kolmestakymmenestä nikamasta. Ensimmäiset viisi tai kuusi nikamaa olivat lyhyitä ja joustavia, mutta loput vähitellen kasvoivat pituudeltaan.


title: Vikunja

text: Vikunja ("Vicugna vicugna") on guanakon ohella toinen kahdesta Etelä-Amerikassa elävästä villistä kamelieläinlajista. Se elää noin 30-vuotiaaksi ja painaa 45 kg.


title: Vikunja

text: Alpakka on ilmeisesti vikunjasta polveutuva kesytetty kamelieläinmuoto.


title: Vikunja

text: Vikunja on pienin kamelieläimistä; sen ruumiin pituus on 120 cm ja säkäkorkeus 90 cm. Sen paksu villaturkki on vaaleanruskeaa, vatsapuolelta valkoista. Hienon villansa takia vikunja metsästettiin lähes sukupuuttoon. 1500-luvulla kanta oli useita miljoonia, mutta 1960-luvun loppuun tultaessa alle 10 000. Vikunja on nykyisin kokonaan rauhoitettu, ja kanta on kääntynytkin nousuun, vaikka salametsästys onkin edelleen ongelma. Vikunjoita on nykyisin jo noin 350 000.


title: Vikunja

text: Vikunjaa tavataan Etelä-Amerikan Andien ruohostomailla 3 200–4 800 metrin korkeudessa. Se on sopeutunut hyvin vuoristoelämään. Vikunja käyttää tehokkaasti vuoriston vähän hapen ja pystyy juoksemaan ohuessa vuoristoilmassakin 47 km/h.


title: Vikunja

text: Vikunja käyttää ravintonaan matalia ruohoja. Saadakseen suolaa se nuolee suolapitoisia kiviä ja juo suolavettä.


title: Vikunja

text: Vikunjat elävät laumoissa, jotka koostuvat koiraasta, 5–15 naaraasta ja poikasista. Laumalla on keskimäärin noin 18 neliökilometrin suuruinen asuinalue, jolta ne saavat ruokansa ja jota koiras suojelee.


title: Vikunja

text: Vikunjojen pariutuminen tapahtuu maalis–huhtikuussa. Naaras on tiineenä 330–410 vuorokautta, jonka jälkeen se synnyttää yhden poikasen, jota se hoitaa kymmenen kuukautta. Poikanen tulee itsenäiseksi 12–18 kuukauden ikäisenä. Nuoret koiraat muodostavat omia ryhmiä, ja naaraat etsivät lauman, johon liittyä.


title: Ensio

text: Ensio on suomalainen miehen etunimi.


title: Ensio

text: Ensio on ymmärretty käännökseksi latinankielisestä nimestä "Primus", joka tarkoittaa 'ensimmäistä'. Rooman valtakunnassa muitakin latinan järjestyslukusanoja käytettiin usein henkilönniminä, jotka tällöin osoittivat kuinka mones vanhempiensa lapsi henkilö oli.


title: Ensio

text: Nimi esiintyi Kansanvalistusseuran kalenterissa vuonna 1888 ja Suomen almanakassa se on ollut vuodesta 1908.


title: Ensio

text: Vuoden 2009 loppuun mennessä "Väestörekisterikeskuksen" mukaan Ensio-nimen on saanut 51 307 miestä ja vajaat 30 naista.


title: Ensio

text: Ensio Music on suomalainen levy-yhtiö.


title: Örgryte IS Fotboll

text: Ensimmäisen ottelunsa jalkapallojoukkue pelasi 22. toukokuuta vuonna 1892 Idrottssällskapet Lyckans Soldateria vastaan ja voitti kamppailun maalein 1–0. 1800- ja 1900-lukujen vaihteen molemmin puolin se hallitsi Ruotsin jalkapalloa ja voitti mestaruuden vuosina 1896, 1897, 1898, 1899, 1902, 1904, 1905, 1906, 1907, 1909 ja 1913. Joinakin vuosina seura oli niin ylivoimainen, että reservijoukkue sijoittui sarjassa toiseksi. Allsvenskanissa se pelasi heti sarjan ensimmäisellä kaudella 1924, minkä jälkeen voitti mestaruudet vuosina 1926 ja 1928. Sittemmin menestyskulku katkesi ja joukkue putosi kakkosdivisioonaan, mistä se nousi takaisin Allsvenskaniin vasta 1950-luvulla. Noihin aikoihin nimekkäitä pelaajia joukkueessa olivat muiden muassa Agne Simonsson, Gunnar Gren, Lennart Wing ja Rune Börjesson. 1970-luvulla joukkue putosi jälleen kakkoseen, mistä se nousi 1980-luvulla takaisin korkeimmalle sarjatasolle. Noiden aikojen maineikkaita pelaajia olivat Sören Börjesson, Sven Andersson, Glenn Martindahl, Jan Hellström ja Conny Karlsson. Seuran voitti historiansa neljännentoista ja toistaiseksi viimeisen mestaruutensa vuonna 1985. Mestaruusjoukkuetta valmensi joukkueen entinen tähtipelaaja Agne Simonsson. 1990-luvulla joukkue putosi jälleen Allsvenskanista ja kävi jopa kolmanneksi korkeimmalla sarjatasolla ennen nousuaan takaisin. Joukkueen viimeisin suursaavutus on vuodelta 2000, jolloin se voitti historiansa ainoan Ruotsin Cup -mestaruuden.


title: Boethius Dacialainen

text: Boethius Dacialainen (Boethius de Dacia, joskus myös "Boethius Ruotsalainen", oli tanskalainen tai ruotsalainen skolastinen filosofi 1200-luvulla.


title: Boethius Dacialainen

text: Boethiuksen elämästä tiedetään varsin vähän. Yleisin käsitys hänen syntyperäänsä koskien on, että hän oli kotoisin Tanskasta. Sieltä hän lähti opiskelemaan filosofiaa Pariisiin. Täällä hän liittyi Sigerus Brabantilaiseen ja yhdessä tämän sekä Roger Baconin ja Jean Buridanin kanssa valitsi joiksikin vuosiksi uran opettajana humanististen tieteiden maisterin tutkinto pohjanaan, sen sijaan että olisi jatkanut opiskelua suoraan teologisessa tiedekunnassa tai etsinyt ei-akateemista työtä. Étienne Tempier tuomitsi Boethiuksen Pariisin oppituomiossa vuonna 1277 averroistisen liikkeen johtajana. Boethius jätti Pariisin yhdessä Sigeruksen kanssa ja vetosi paavi Nikolaus III:een. Hänet pidätettiin paavillisessa kuuriassa Orvietossa, ja hän siirtyi Daciaan ja liittyi dominikaaneihin.


title: Boethius Dacialainen

text: Boethius oli Aristoteleen ja Averroeksen seuraaja ja kirjoitti ainakin logiikasta, luonnonfilosofiasta, metafysiikasta ja etiikasta. Osa hänen teoksistaan ei ole säilynyt nykypäiviin. Hänen keskeinen näkemyksensä oli, että filosofian täytyi seurata argumentteja sinne minne ne veivät, huolimatta siitä, olivatko ne ristiriidassa uskonnon kanssa. Hänelle filosofia oli ylin inhimillinen toimi, ja tässä maailmassa ainoastaan filosofit saattoivat saada tietoa. Teoksessaan "Korkeimmasta hyvästä, tai filosofin elämästä" hän tarjoaa hyvin aristoteelisen kuvauksen ihmisen korkeimmasta hyvästä — totuuden ja hyveen mietiskelystä. Eräitä ristiriitaisia ajatuksia, joihin hän päätyi, olivat tyhjästä ("ex nihilo") luomisen mahdottomuus, maailman ja ihmisrodun ikuisuus sekä se, ettei kuolleiden ylösnousemusta ole.


title: Boethius Dacialainen

text: Radikaaleista näkemyksistään huolimatta Boethius pysyi kristittynä. Hän pyrki väistämään ristiriidat jakamalla totuuden tutkimisen toisaalta filosofiseen tutkimukseen, jonka tehtävänä oli tutkia maailmaa ja ihmisluontoa, ja toisaalta teologiseen tutkimukseen, jolle kuuluivat yliluonnolliset ilmestykset ja jumalalliset ihmeet. Tästä kahden totuuden näkemyksestä hänet myös tuomittiin Pariisin oppituomiossa, vaikkakin hän oli ollut varovainen ja välttänyt sanomasta uskonnollisten totuuksien kanssa ristiriidassa olevia filosofisia totuuksia tosiksi "simpliciter" (yksinkertaisesti, ilman lisämääreitä) — kullakin tiedon alalla johtopäätökset tuli perustella varovasti. Filosofien saavuttamat johtopäätökset olivat tosia "luonnollisten syiden ja prinsiippien mukaan" ("De Aeternitate Mundi", s. 351). Vaikka filosofien tulee olla vapaita saavuttamaan tällaisia johtopäätöksiä ja keskustelemaan niistä, uskolla on korkeampi lähde — ihmisjärjen ollessa erehtyväinen sen tulee antaa tietä uskolle todellisissa ristiriitatapauksissa.


title: Immanuel

text: Immanuel on miehen etunimi.


title: Immanuel

text: Immanuel on hepreaa ja tarkoittaa 'Jumala kanssamme'. Latinalais-kreikkalainen muoto nimestä on Emanuel.


title: Immanuel

text: Suomen almanakassa nimi on ollut vuodesta 1708, tosin vuosina 1740–1834 ajoittain muodossa "Emanuel". Samana päivänä, 26. maaliskuuta, nimipäiviä viettävät myös Immanuelin muunnokset Manu, Manne ja Immo. Ruotsinkieliseen almanakkaan se otettiin vasta 1973. Nimen sijoittaminen almanakkaan Marian ilmestyspäivän läheisyyteen johtuu siitä, että Vanhassa Testamentissa on ennustus neitsyestä, joka synnyttää pojan ja antaa tälle nimen Immanuel). Koska nimi merkitsee "Jumala kanssamme", selitetään Matteuksen evankeliumissa tämän ennustuksen toteutuneen Jeesuksen syntyessä.


title: Immanuel

text: Immanuel on hepreankielinen teoforinen nimi: muita teoforisia nimiä ovat esimerkiksi Heseki"el" ja Dani"el".


title: Immanuel

text: Nurmeksessa on esitetty vuodesta 1989 joulun aatonaattona joulunäytelmä Immanuel; näytelmä esitetään kaupungin keskustan kaduilla.


title: Immanuel

text: Vuoden 2009 loppuun mennessä nimi Immanuel oli Suomessa annettu Väestörekisterikeskuksen tietojen mukaan 1 482 miespuoliselle henkilölle.


title: Maailman ympäri 80 päivässä

text: Maailman ympäri 80 päivässä () on Jules Vernen tunnettu romaani. Seikkailuromaani kertoo lontoolaisesta miehestä, joka matkustaa maailman ympäri vedonlyöntimielessä. Romaani julkaistiin ensi kerran vuonna 1872.


title: Maailman ympäri 80 päivässä

text: Kirjan päähenkilö on englantilainen herrasmies Phileas Fogg, Lontoon Reformikerhon jäsen. Hän keskustelee kirjan alussa klubitoveriensa kanssa siitä, voisiko maailman ympäri matkustaa 80 päivässä. Vaikka Phileas Fogg tunnetaankin erittäin rauhallisena ja kaavoihin kangistuneena miehenä, hän lyö kuitenkin yllättävän impulsiivisesti vetoa siitä, voisiko hän matkustaa maailman ympäri määräajassa. Hän päättää lähteä matkaan heti samana iltana, ja hänen mukaansa lähtee hänen uusi palvelijansa, ranskalainen Jean Passepartout. Tämä pettyy, kun joutuu lähtemään matkalle siitä huolimatta, että isäntä on luvannut hänelle pysyä rauhallisesti kotonaan. Passepartout on aikaisemmin kyllästynyt matkusteluun.


title: Maailman ympäri 80 päivässä

text: Foggin lähdettyä juuri junalla Lontoosta toinen matkustaja kysyy Foggilta, mihin hän on menossa. Fogg vastaa humoristisesti, mutta rauhallisesti: "Lontooseen". Junassa Passepartout kauhukseen muistaa unohtaneensa sammuttaa huoneensa öljylampun. Fogg sanoo rauhallisesti vähentävänsä öljylampun turhan palamisen matkan aikana Passepartoutin palkasta. Fogg matkustaa ensin Sueziin. Siellä Wilbur Fix -niminen salapoliisi alkaa varjostaa Foggia, sillä tämä vastaa eräästä pankkirosvosta annettuja tuntomerkkejä. Fix ei voi pidättää Foggia, sillä ei vielä ole saanut pidätysmääräystä. Intian läpi matkustaessaan Fogg päättää pelastaa nuoren parsilaisnaisen, Aoudan. Paikalliset aikovat polttaa tämän leskiroviolla kuolleen ruhtinasmiehensä kanssa. Passepartout onnistuu viime hetkellä pelastamaan hänet roviolta, ja Phileas Fogg päättää auttaa naista pääsemään hongkongilaisen setänsä luo.


title: Maailman ympäri 80 päivässä

text: Hongkongissa käy kuitenkin ilmi, että setä on muuttanut Hollantiin. Phileas Fogg ottaa Aoudan mukaansa lähtiessään Jokohamaan laivalla. Hongkongissa Fix kertoo Passepartout'lle uskovansa Foggin olevan pankkirosvo ja kertoo oman ammattinsa salapoliisina. Passepartout ei usko tätä, mutta Fix huumaa hänet ja Passepartout kulkee Jokohaman-laivaan huumautuneena. Laiva lähtee etuajassa, joten Phileas Fogg ei ehdi siihen. Hänen onnistuu kuitenkin matkustaa Japaniin toisella keinolla: muuan luotsi vie hänet kutteri "Tankadérellä" Shanghaihin, josta lähtee amerikkalainen, myös Jokohamassa pysähtyvä matkustajalaiva, johon seurue on muutenkin menossa.


title: Maailman ympäri 80 päivässä

text: Japanissa Passepartout ei onnistu löytämään isäntäänsä ja Aoudaa. Hän pestautuu sirkukseen, sillä hänellä on kokemusta alalta. Fogg ja Aouda tulevat sattumalta sirkukseen, ja kolmikko jatkaa matkaansa yhdessä Yhdysvaltoihin. Fix seuraa Foggia edelleen. Yhdysvalloissa pelkkä pidätysmääräys ei riitä, vaan hän tarvitsee luovuttamispäätöksen. Sitä hän ei kuitenkaan ehdi saada, joten hän jatkaa varjostamista. Phileas Fogg joutuu New Yorkissa maksamaan kalliisti laivamatkasta. Kapteeni ei suostu viemään häntä Britteinsaarille, joten hän lahjoo miehistön ja kaappaa laivan. Lopulta hän tarjoaa kapteenille suuren hyvityksen aiheutuneesta vaivasta ostaen laivan ylihintaan. Irlannista hän matkustaa Englantiin.


title: Maailman ympäri 80 päivässä

text:
Fix pidättää Foggin lopulta Liverpoolissa päivänä, jolloin on Phileas Foggin laskujen mukaan lähdöstä kulunut 80 päivää, eli veto raukeaa. Hänet päästetään lopulta vapaaksi, kun selviää, ettei hän ollutkaan pankkirosvo. On kuitenkin liian myöhäistä, sillä hän ei ehdi Lontooseen ajoissa. Seuraavana päivänä Phileas Fogg pyytää Aoudalta anteeksi, että toi tämän Englantiin eikä voikaan elättää tätä. Aouda kertoo rakastavansa Foggia ja tahtovansa naimisiin rahattomudesta huolimatta. Passepartout lähtee hoitamaan hääjärjestelyitä, mutta saakin tietää, että Foggin lähdöstä oli edellisenä päivänä kulunut vain 79 päivää. Fogg oli aina aikavyöhykkeen ylittäessään siirtänyt kelloansa tunnin eteenpäin, joten hän oli lopulta 24 tuntia etuajassa. Passepartout kiirehtii kertomaan asiasta Foggille, joka ehtii Reformiklubille viime hetkellä ja voittaa vedon.
Kirjasta on tehty myös useita animaatioelokuvia ja -televisiosarjoja.


Saturday Night Fever – lauantai-illan huumaa () on John Badhamin vuonna 1977 ohjaama vahvasti diskomusiikin ympärille rakentuva yhdysvaltalainen draamaelokuva, jonka miespääosaa esitti vielä tuolloin varsin tuntematon televisionäyttelijä John Travolta. "Saturday Night Fever" oli Travoltan ensimmäinen päärooli ja ylipäätään vasta kolmas teatterilevitykseen päässyt elokuva.


title: Saturday Night Fever – lauantai-illan huumaa

text: Elokuva sai yhden Oscar-ehdokkuuden, joka meni odotusten mukaisesti nuorelle Travoltalle pääroolista. Itse palkinnon voitti kuitenkin Richard Dreyfuss elokuvasta "Rakkaus ei sula sateessa" ("The Goodbye Girl").


text: Travoltan vastanäyttelijänä elokuvassa esiintyi tuolloin 32-vuotias Karen Lynn Gorney. Travolta esitti elokuvan tanssikohtaukset itse.


text: Elokuva valittiin vuonna 2010 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


text: "Saturday Night Fever" levitti diskon musiikkina valtavirraksi ja ilmiönä maailmanlaajuiseksi tehden diskosta monen kaupungin illanviettopaikan.


text: Elokuva on antanut vaikutteita ja ideoita musiikkivideoihin kuten Madonnan ”Hung Up” ja N-Trancen ”Stayin’ Alive”, joka myös kappaleena pohjautuu elokuvan samannimiseen tunnuskappaleeseen, jonka esitti Bee Gees. Tom Novyn ”Your Body” -videoon on mukailtu elokuvan kohtauksia, lavastuksia ja koreografioita. Myöhempiä elokuvia "Fame" (1980) ja "Flashdance" (1983) on usein verrattu "Lauantai-illan huumaan".


text: Musiikkiaiheisen "Glee"-nuortensarjan kolmannen tuotantokauden jakso ”Saturday Night Glee-ver” vuodelta 2012 on omistettu "Saturday Night Feverin" musiikille.


text: Tony Manero (Travolta) on kouluttamaton teini Brooklynin kaduilta. Hänen viikkojensa kohokohta on lauantai-ilta, jolloin nuoriso kokoontuu paikalliseen diskoon, jossa Tony on tanssilattian kiistaton kuningas. Diskossa Tony tapaa tytön nimeltä Stephanie (Gorney), ja he sopivat osallistuvansa parina tanssikilpailuun. Stephanie ei kuitenkaan lankea Tonyn iskuyrityksiin, vaan hänellä on mielessään suuremmat tavoitteet: Stephanie nimittäin aikoo muuttaa Brooklynistä joen toiselle puolen Manhattanille. Vähitellen myös Tonyn silmät avautuvat huomaamaan, että elämässä voisi olla jotain muutakin kuin vain lauantai-illan huumaa diskon parketilla, joten hän ja Stephanie päättävät auttaa toisiaan tavoitteessa aloittaa elämä Manhattanilla puhtaalta pöydältä.


text: Elokuvasta on muokattu musikaaliversio, joka esitettiin myös Suomessa Marco Bjurströmin ohjauksena Linnanmäen Peacock-teatterissa sekä kiertueella 2004.


title: Työpaikkakiusaaminen

text: Työpaikkakiusaaminen tarkoittaa tilannetta, jossa yksi tai useampi työyhteisön jäsen joutuu toistuvasti järjestelmällisen kielteisen tai vihamielisen käyttäytymisen kohteeksi.


title: Työpaikkakiusaaminen

text: Käytännöissä yllä mainittu määritelmä ei riitä, vaan on määriteltävä se alue, jolla puolustuskyvyttömäksi määritelty työntekijä kokee kiusaamista. Vähintään yksi seuraavista häiriöistä on silloin esillä: Puolustuskyvyttömän tarkka määrittely on vaikeaa, sillä vaikka erimielisyys on ahdistavaa, se ei tarkoita henkistä väkivaltaa. Työtilanteiden muuttuminen voi sinällään olla ahdistavaa ilman henkistä väkivaltaa ja kyseisiä häiriöitä voi syntyä myös vahingossa.


title: Työpaikkakiusaaminen

text: Jokaiseen lähtökohtatarkennuksen kohtaan liittyy toteuttamismuotoja, jotka jäsentyvät seuraaviin pääluokkiin: Toimenpiteitä vaativa työpaikkakiusaamisen määrittely vaatii vielä seuraavia tarkennuksia: Rakenteellinen ja organisatorinen henkinen väkivalta ovat syytekijöitä. Ne eivät kuulu henkisen väkivallan määritelmään. On myös otettava huomioon, että organisaatioille on myönnetty niin sanottuja esivallan oikeuksia tuottaa henkistä väkivaltaa huomautusten ja kurinpitorangaistusten muodossa.


title: Työpaikkakiusaaminen

text: Työpaikkakiusaamisen syyt ovat sidoksissa koko työyhteisön ilmapiiriin. Työpaikoilla vallitseva kiire, johtamisen epäjohdonmukaisuus, palautteen annon puutteellisuus sekä selkeitten tavoitteiden puuttuminen ovat merkittäviä työpaikkakiusaamiselle altistavia tekijöitä. Työpaikkakiusaamisen katsotaan aiheuttavan vuosittain myös kansantaloudellisia menetyksiä sairauspoissaolojen ja varhaiseläkkeelle jäämisten muodossa. Ulkopuolinen apu tilanteiden selvittämiseen on usein suositeltava vaihtoehto, koska liian usein työpaikan sisäiset selvitykset ovat puolueellisia.


title: Työpaikkakiusaaminen

text: Työpaikkakiusaaminen etenee harvoin poliisille. Esimerkiksi Etelä-Suomen aluehallintovirastoon otettiin vuonna 2011 yhteyttä yli kolmestasadasta mahdollisesta häirinnästä ja haitallisesta henkisestä kuormituksesta. Virasto vei poliisille vain neljä tapausta.


title: Työpaikkakiusaaminen

text: Työpaikkakiusaamisesta seuraa niin fyysistä kuin psyykkistäkin oireilua. Sen jatkuessa pitkään vaarana on uhrin henkisen ja fyysisen terveyden murtuminen kokonaisvaltaisesti, sosiaalinen eristäytyminen tai itsemurha. Vaikutukset myös leviävät laajalle työyhteisöön ja myrkyttävät työskentelyilmapiirin, jolloin sairastumiset ja poissaolot lisääntyvät. Työpaikkakiusaamisen on todettu aiheuttavan myös tilannetta sivusta seuraavissa työntekijöissä samoja haitallisia seurauksia, joita tavataan itse kiusatuilla, esimerkiksi masentuneisuutta, hermostuneisuutta, väsymystä ja uniongelmia.


title: Työpaikkakiusaaminen

text: Työpaikkakiusaaminen on Suomessa kaksi kertaa yleisempää kuin keskimäärin muualla Euroopassa. Viidesosaa suomalaisista on kiusattu työpaikalla. Ruotsissa työpaikkakiusaamisen lukemat ovat vain neljänneksen Suomen lukemista. Asiaa tutkinut professori Liisa Keltikangas-Järvinen toteaa: ”Ennen kuin kiusaaminen voi tapahtua, pitää olla se suuri joukko, joka taputtaa käsiään tai vähintään kääntää päänsä ja antaa kiusaamisen tapahtua.”


title: Työpaikkakiusaaminen

text: European Foundation eli Euroopan työ- ja elinolojen kehittämissäätiö toteutti vuonna 2010 uusimman työolotutkimuksen, jossa todettiin, että EU-27-maissa keskimäärin 4,1 % työssä käyvistä oli kokenut työpaikkakiusaamista viimeksi kuluneen vuoden aikana. Tätä parempi vertailuryhmä eli Länsi-Euroopan EU-15-maat antoivat tulokseksi, että kiusaamista oli kokenut 4,7 % tutkituista. Useimmin kiusaamista oli koettu Ranskassa, Belgiassa, Hollannissa ja Itävallassa. Suomessa kiusaamista oli kokenut 6,2 %, mikä vastaa hyvin Työterveyslaitoksen vuoden 2009 Työ ja terveys Suomessa -tutkimuksen tulosta.


title: Työpaikkakiusaaminen

text:
Workplace Bullying Instituten tutkimuksen mukaan yhdysvaltalaisessa kulttuurissa esiintyvän työpaikan henkisen väkivallan taktiikoista 25 yleisintä ovat:Työpaikkakiusaajista yllättävän harva tunnistaa itsensä kiusaajaksi. Näin on haastattelututkimuksissa todettu.
Syyskuussa 2013 alkoi suurta julkisuutta saanut kiusaamisoikeudenkäynti, jossa syytettynä oli Auto- ja kuljetusalan työntekijäliiton AKT:n entinen johtaja Timo Räty. Oikeudenkäynnissä tutkittiin jopa kuusi vuotta (vuosina 2006-2012) jatkunutta työpaikkakiusaamista, joka sai oikeudessa nimikkeen pahoinpitely. Käräjäoikeus katsoi v. 2015 Rädyn syyllistyneen myös työsyrjintään, sillä kiusaamisesta valittanut Hilkka Ahde erotettiin heti hänen tehtyään Aluehallintovirastolle käsittelypyynnön epäasiallisesta kohtelustaan. Hovioikeus kuitenkin kumosi syytteen työsyrjinnästä vuonna 2016, koska oli vaikeaa todistaa, että Ahde erotettiin juuri kiusaamisilmiannon takia. Päätös ei ollut yksimielinen, vaan se tehtiin äänestämällä. Helsingin hovioikeus vahvisti kuitenkin käräjäoikeuden Rädylle langettaman työpaikkakiusaamistuomion eli tuomion henkisestä pahoinpitelystä. Räty tuomittiin 80 päiväsakkoon, joka merkitsi Rädyn silloisella AKT:n puheenjohtajan tulotasolla noin 2000 euron sakkoja.


title: Työpaikkakiusaaminen

text: Taiteen alalla valitettavasti koetaan työpaikalla kiusaaminen edelleen romantisoidun luonnollisena osana "tulisten taiteilijasielujen" temmellystä (vrt. esim. Jouko Turkan opetus- ja ohjaamismenetelmät).


title: Työpaikkakiusaaminen

text:
Työpaikoilla on tapahtunut useita todistamattomiksi jääneitä työpaikkakiusaamistapauksia, mm. tullin pääjohtajan Antti Hartikaisen epäilty alaisten kiusaaminen ja jo vuosikausia työpaikalla jatkunut räjähdysherkäksi kuvailtu tilanne.1) Heiska, J. (2003) Mitä on työelämän henkinen väkivalta. Psykologi 1.
2) Heiska, J. (2016) Better mental health with 7x4-field. Berlin: Lambert Academic Publishing, pages 18-19.


title: Ragnar Graeffe

text: Ernst Ragnar Graeffe (16. syyskuuta 1929 Hanko – 28. elokuuta 2005) oli suomalainen yleisurheilija. Arvokisoissa hän juoksi 400 metriä ja 400 metrin aitoja.


title: Ragnar Graeffe

text: Graeffe voitti EM-pronssia Bernissä 1954 4 × 400 metrin viestijuoksussa. Brysselin EM-kisoissa 1950 hän osallistui 400 metrille, mutta ei selviytynyt finaaliin. Helsingin olympialaisissa 1952 Graeffe karsiutui 400 metrin aitajuoksun alkuerissä ajalla 55,0. Hän oli mukana myös Suomen joukkueessa, joka karsiutui 4 × 400 metrin viestin alkuerissä ajalla 3.16,4.


title: Ragnar Graeffe

text: Seuratasolla Graeffe edusti Idrottsklubben -32:sta.


title: Rolf Back

text: Rolf Erik Vilhelm Back (13. toukokuuta 1928 Helsinki – 6. elokuuta 2009 Porvoo) oli suomalainen pikajuoksija. Backin päämatka oli 400 metriä.


title: Rolf Back

text: Back voitti EM-pronssia 4 × 400 metrin viestijuoksussa Bernissä 1954. Back osallistui samoissa kisoissa 400 metrille, mutta ei selviytynyt finaaliin. Helsingin olympialaisissa 1952 hän karsiutui 400 metrin toisissa alkuerissä ajalla 51,1. Hän juoksi myös Suomen joukkueessa pitkässä viestissä, mutta joukkue karsiutui alkuerissä ajalla 3.16,4. Suomen mestaruuden Back voitti vuosina 1950, 1951, 1952 ja 1954.


title: Rolf Back

text: Ennätyksensä 47,7, joka samalla oli Suomen ennätys, Back juoksi Helsingissä 15. syyskuuta 1951. Back lopetti uransa jo 26-vuotiaana.


title: Rolf Back

text: Back edusti seuratasolla HIFK:ta ja ÅIFK:ta. Koulutukseltaan Back oli diplomiekonomi. Hänen poikansa Tomas Back oli myös pikajuoksija.


title: Willelmus Concheslainen

text: Willelmus Concheslainen (s. n. 1090, k. 1154 jälkeen) oli skolastinen filosofi. Hän pyrki laajentamaan kristillisen humanismin aluetta opiskelemalla klassisia maallisen kirjallisuuden teoksia ja harjoittamalla empiiristä tiedettä.


title: Willelmus Concheslainen

text: Willelmus syntyi Conchesissa, Normandiassa. Hän opetti noin vuosina 1120–1154. Vuonna 1122 hänestä tuli Henrik II:n yksityisopettaja. On mahdollista, tosin epävarmaa, että hän toimi opettajana Chartresissa ennen tätä. Hän oli ainakin Bernardus Chartreslaisen oppilaana. Johannes Salisburylainen, myöhempi Chartresin piispa joka oli Willelmuksen oppilaana, sanoi Willelmuksen olleen kyvykkäin grammaatikko Bernarduksen jälkeen.